সংলাপ শেষ না হওয়া পর্যন্ত তফসিল নয়\nআপডেট: ০৬ নবেম্বর ২০১৮ - ০৫:৩৩ | প্রকাশিত: মঙ্গলবার ০৬ নবেম্বর ২০১৮ | প্রিন্ট সংস্করণ\nগতকাল সোমবার আগারগাঁও ইসি ভবনে নির্বাচন কমিশনের সঙ্গে বৈঠক শেষে সাংবাদিকদের ব্রিফ করেন আ স ম আব্দুর রব -সংগ্রাম\nস্টাফ রিপোর্টার : প্রধানমন্ত্রী শেখ হাসিনার সঙ্গে বিভিন্ন রাজনৈতিক দলের সংলাপ শেষ না হওয়া পর্যন্ত একাদশ জাতীয় সংসদ নির্বাচনের তফসিল ঘোষণা থেকে বিরত থাকতে নির্বাচন কমিশনকে (ইসি) অনুরোধ করেছে জাতীয় ঐক্যফ্রন্ট। আগামী নির্বাচনে যদি অনিয়ম হয় ২০১৯ সালের ২৮ জানুয়ারির পরও ইসির কর্মকর্তাদের দেশে থাকতে হবে এটা মাথায় রেখে কাজ করার জন্য তারা ইসিকে সতর্ক করেছে। নির্বাচন কমিশনের পক্ষ থেকে ইসি সচিব হেলাল উদ্দিন জানিয়েছেন, আগামী ৮ নবেম্বর তফসিল ঘোষণার প্রস্তুতি আছে, তবে এ বিষয়ে ওই দিন সকাল ১০টায় ইসির সভায় সিদ্ধান্ত হবে। আর তফসিলে ৭ নবেম্বরের সংলাপের বিষয়টি প্রতিফলিত হতে পারে বলে তিনি জানান।\nগণকাল সোমবার বিকেলে আগারগাঁওয়ে নির্বাচন কমিশন কার্যালয়ে গিয়ে জাতীয় ঐক্যফ্রন্টের একটি প্রতিনিধি দল নির্বাচন কমিশনের সঙ্গে বৈঠক করেন। তবে জাতীয় ঐক্যফ্রন্ট ও নির্বাচন কমিশন সূত্র জানিয়েছে, প্রতিনিধিদলের সঙ্গে নির্বাচন কমিশনারদের উত্তপ্ত বাক্য বিনিময়ের ঘটনা ঘটেছে।\nসূত্র জানায়, নির্বাচন কমিশন ও রাজনৈতিক দলের প্রতি মানুষের আস্থা আছে কি না এ নিয়েই দুই পক্ষের মধ্যে উত্তপ্ত বাক্য বিনিময় হয়। তবে বৈঠকের পরে নির্বাচন কমিশন সচিব হেলালুদ্দীন আহমেদ সাংবাদিকদের বলেন, উত্তপ্ত বাক্য বিনিময় নয়, ভেতরে গলার আওয়াজ এমনই ছিল।\nজাতীয় ঐক্যফ্রন্টের শরিক দল জাসদের (জেএসডি) সভাপতি আ স ম রবের নেতৃত্বে প্রতিনিধি দলের অপর সদস্যরা হলেন বিএনপির স্থায়ী কমিটির সদস্য গয়েশ্বর চন্দ্র রায়, নাগরিক ঐক্যের আহ্বায়ক মাহমুদুর রহমান মান্না, বিএনপি চেয়ারপার্সনের উপদেষ্টা বরকতউল্লাহ বুলু, গণস্বাস্থ্যের প্রতিষ্ঠাতা ডা. জাফরুল্লাহ ও সুলতান মো. মনসুর।\nঅন্যদিকে নির্বাচন কমিশনের পক্ষে বৈঠকে নেতৃত্ব দেন প্রধান নির্বাচন কমিশনার (সিইসি) কে এম নূরুল হুদা। এ সময় অপর চার কমিশনার মাহবুব তালুকদার, রফিকুল ইসলাম, কবিতা খানম, শাহাদত হোসেন চৌধুরী ও কমিশন সচিব হেলালুদ্দীন আহমেদ উপস্থিত ছিলেন।\nকমিশন রোববার জানিয়েছে ৮ নবেম্বর তফসিল হবে। ৪ নবেম্বর তফসিল ঘোষণার প্রস্তুতি থাকলেও কমিশন রাজনৈতিক বাস্তবতার কথা মাথায় রেখে ঘোষণার তারিখ ৪ দিন পিছিয়ে দেয়। অবশ্য গতকালের বৈঠকের পর তফসিল ঘোষণার তারিখ আবার পেছানো হবে কি না সে ব্যাপারে কমিশনের তরফ থেকে প্রতিনিধি দলকে আশ্বস্ত করা হয়নি।\nসূত্র জানায়, নাগরিক ঐক্যের আহ্বায়ক ও জাতীয় ঐক্যফ্রন্টের নেতা মাহমুদুর রহমান মান্না বৈঠকে বলেন, তাঁরা নির্বাচন কমিশনের প্রতি কোনো অনাস্থার কথা বলতে আসেন নি। তবে এই নির্বাচন কমিশনের প্রতি জনগণের আস্থা নেই।\nমান্নার বক্তব্যের জবাব দেন প্রধান নির্বাচন কমিশনার (সিইসি) কে এম নূরুল হুদা। তিনি বলেন, আপনাদের (রাজনৈতিক দল) ওপরও তো জনগণের আস্থা নেই। সিইসির এই বক্তব্যের পর মান্না বলেন, ‘মাইন্ড ইয়োর ল্যাংগুয়েজ।’\nএরপর প্রতিনিধি দলের আগের সদস্য সুলতান মনসুর বলেন, সিটি কর্পোরেশন নির্বাচনে দেখা গেছে এক দলের নেতা আরেক জেলায় জেলে। এভাবে চলতে পারে না। তিনি ইসিকে সতর্ক করে বলেন, ৫ জানুয়ারির মতো নির্বাচন আর করা যাবে না।\nসূত্র জানায়, এর আগে প্রতিনিধি দলের প্রধান আ স ম রব নির্বাচনে বিচারিক ক্ষমতা নিয়ে সেনা মোতায়েনের দাবি জানালে নির্বাচন কমিশনার শাহাদত হোসেন চৌধুরী বলেন, সেনা বাহিনীকে বিচারিক ক্ষমতা দেয়া অসাংবিধানিক। তিনি বলেন, আগামী নির্বাচনে সেনা মোতায়েন বিষয়ে কমিশনে কোনো আলোচনা হয়নি। তবে দেখা গেছে অতীতের নির্বাচনগুলোতে সেনাবাহিনী মোতায়েন করা হয়েছে। ভোটের আগে আইনশৃঙ্খলা পরিস্থিতি দেখে কমিশন সিদ্ধান্ত নেবে।\nপরে এক গণমাধ্যমকে দেওয়া এক ব্রিফিংয়ে আ স ম রব বলেন, নির্বাচন কমিশনের সঙ্গে আমাদের আন্তরিক পরিবেশে আলোচনা হয়েছে। আমাদের দাবিগুলোর মধ্যে কিছু বিষয়ে তারা কথা দিয়েছেন যে, এগুলো তারা রক্ষা করবেন। আর কয়েকটি বিষয়ে আমাদের কোনো সিদ্ধান্ত জানাতে পারেননি, তবে পরে জানাবেন বলেছেন। দাবিগুলোর বিষয়ে তিনি বলেন, আমাদের প্রথম দাবি ছিল সংলাপ শেষ না হওয়া পর্যন্ত তফসিল ঘোষণা না করা। আমরা তাদের বলেছি, অণীতের বহু নির্বাচন হয়েছে বহুবার তফসিল পিছিয়েছে কিন্তু কোনো সমস্যা হয়নি। অংশীজনের সঙ্গে আলোচনা না করে নির্বাচন হলে তা প্রশ্নবিদ্ধ হবে। ২৮ জানুয়ারি পর্যন্ত সংসদের মেয়াদ আছে। সুতরাং তফসিল পেছালে মহাভারত অশুদ্ধ হবে না।\nআ স ম রব বলেন, আমরা কমিশনকে বলেছি, পোলিং এজেন্টদের কেন্দ্রে ঢুকতে দেওয়া হয় না। কারা কথা দিয়েছে এজেন্টদের প্রয়োজনীয় নিরাপত্তা দেওয়া হবে। তারা রেজাল্ট শিট তৃণমূল পর্যায়ে বিতরণ করবে বলেও জানিয়েছে। আমাদের দাবি, ভোট গণনার আগে এজেন্টদের কাছে কোনো সই নেওয়া যাবে না। তারপর কমিশনকে আমরা বলেছি, আপনারা ২০১৯ সালেও বাংলাদেশে থাকবেন। সেটা বিবেচনায় নিয়েই নির্বাচন করবেন। ইভিএম না দেওয়া ও সেনাবাহিনীকে ম্যাজিস্ট্রেসি ক্ষমতা দেওয়ার দাবির বিষয়ে নির্বাচন কমিশনে পরে তাদের সিদ্ধান্ত জানাবে বলে জানান আ স ম রব। তিনি বলেন, আলোচনায় মনে হয়েছে, তফসিল পেছানোর দাবিটি তারা বিবেচনায় নিয়েছেন।\nনির্বাচন কমিশনের বিষয়ে ঐক্যফ্রন্টের আস্থা আছে কি না জানতে চাইলে আ স ম রব বলেন, তাদের বিষয়ে কি কি বিষয়ে আপত্তি আছে তা তাদের বলা হয়েছে। নির্বাচন কমিশন পুনর্গঠন বিষয়ে আগের দাবির বিষয়ে জানতে চাইলে পাশ থেকে মাহমুদুর রহমান মান্না বলেন, সেই দাবি আমাদের এখনো আছে।\nএর পরে ইসির সচিব হেলালুদ্দীন আহমেদ তাদের ব্রিফিংয়ে বলেন, ঐক্যফ্রন্ট দাবি জানিয়েছে ৭ তারিখে প্রধানমন্ত্রীর সঙ্গে তাদের যে সংলাপ আছে, সেখানে কি হয় না হয় সেদিকে ইসি যেন লক্ষ্য রাখে। আর সংলাপ শেষ না হওয়া পর্যন্ত যেন তফসিল না ঘোষণা করা হয়। তিনি বলেন, সেনা মোতায়েনের বিষয়ে আমরা বলেছি, তফসিলের পর এ নিয়ে আলোচনা হবে। ঐক্যফ্রন্ট ইভিএম ব্যবহার না করার প্রস্তাব দিয়েছে, আমরা বলেছি সীমিত পরিসরে ব্যবহার করা হবে।\nসাংবাদিকদের প্রশ্নের জবাবে হেলালুদ্দীন আহমেদ বলেন, আগামী ৮ নবেম্বর আমাদের তফসিল ঘোষণার প্রস্তুতি আছে, তবে এ বিষয়ে ওই দিন সকাল ১০টায় ইসির সভায় সিদ্ধান্ত হবে। এতে ৭ নবেম্বরের সংলাপের বিষয়টি প্রতিফলিত হতে পারে।\nএদিকে সুপ্রিম কোর্ট আইনজীবী সমিতিও তফসিল পেছানোর দাবি জানিয়ে একটি চিঠি নির্বাচন কমিশনে পাঠিয়েছে। এতে স্বাক্ষর করেছেন সমিতির সভাপতি ও বিএনপির ভাইস চেয়ারম্যান জয়নুল আবেদীন।


চট্টগ্রামের ইনস্টিটিউট অব কমিউনিটি অপথালমোলজিতে ভর্তিতে আবেদন শুরু | প্রথম আলো\nপ্রকাশ: ০৯ মে ২০২১, ১৩: ১৫\nচট্টগ্রাম মেডিকেল বিশ্ববিদ্যালয়ের অধীন ইনস্টিটিউট অব কমিউনিটি অপথালমোলজি। সেখানে ২০২০-২১ শিক্ষাবর্ষে ৪ বছর মেয়াদি ব্যাচেলর অব সায়েন্স ইন অপটোমেট্রি (বি. অপটম) কোর্সে ভর্তির জন্য বিজ্ঞপ্তি প্রকাশ করা হয়েছে। আগ্রহী শিক্ষার্থীদের আবেদনের যোগ্যতা, ভর্তির নিয়মসহ এ বিজ্ঞপ্তি প্রকাশ করা হয়েছে।\n২০১৭ বা ২০১৮ সালে মাধ্যমিক/সমমান এবং ২০১৯ বা ২০২০ সালে উচ্চমাধ্যমিক/সমমানের পরীক্ষায় যাঁরা বিজ্ঞান বিভাগ থেকে উত্তীর্ণ হয়েছেন, তাঁরাই কেবল ব্যাচেলর অব সায়েন্স ইন অপটোমেট্রি (বি. অপটম) কোর্সে আবেদন করতে পারবেন।\nআবেদন করতে চাইলে প্রার্থীর মাধ্যমিক/সমমান এবং উচ্চমাধ্যমিক/সমমানের পরীক্ষায় অবশ্যই জীববিজ্ঞান ও পদার্থবিজ্ঞান বিষয় থাকতে হবে।\nপ্রার্থীকে মাধ্যমিক/সমমান এবং উচ্চমাধ্যমিক/সমমানের পরীক্ষায় উভয় ক্ষেত্রে ন্যূনতম জিপিএ ৩.৫০ এবং সর্বমোট ন্যূনতম জিপিএ ৮.০০ থাকতে হবে।\nআবেদনকারী যোগ্য প্রার্থীরা ১ ঘণ্টায় ১০০ নম্বরের লিখিত এমসিকিউ পরীক্ষায় অংশ নেবেন। লিখিত পরীক্ষায় ৬০ নম্বর প্রাপ্ত শিক্ষার্থীরা পরীক্ষায় উত্তীর্ণ বলে বিবেচিত হবেন। পরীক্ষায় ৬০ নম্বর প্রাপ্ত শিক্ষার্থীদের মাধ্যমিক/সমমান পরীক্ষার প্রাপ্ত জিপিএর সঙ্গে ১৫ গুণ এবং উচ্চমাধ্যমিক/সমমানের জিপিএর সঙ্গে ২৫ গুণ দিয়ে মোট ৩০০ নম্বর বিবেচনা করে চূড়ান্ত ফলাফল প্রকাশ করা হবে।\nআবেদনকারী প্রার্থীদের www.icoedu.org এই ওয়েবসাইটে প্রবেশ করে ‘অনলাইন অ্যাপ্লাই’ অপশনে ক্লিক করে প্রয়োজনীয় তথ্য দিয়ে আবেদন করতে হবে।\nভর্তি পরীক্ষায় অংশ নেওয়ার জন্য আবেদন করা যাবে আগামী ১০ জুন রাত ১১টা ৫৯ মিনিট পর্যন্ত।\nভর্তি পরীক্ষায় অংশগ্রহণের আবেদন ফি ১০০০ টাকা (অফেরতযোগ্য)। ভর্তি পরীক্ষার আবেদন ফি জমা দেওয়া যাবে ১০ জুন পর্যন্ত (ব্যাংকিং কার্যক্রম চলা সাপেক্ষে)।\nআবেদন করার তিন দিনের মধ্যে admission.icoedu.org লিংকে গিয়ে ইউজার আইডি ও পাসওয়ার্ড ব্যবহার করে ভর্তি পরীক্ষার প্রবেশপত্র ডাউনলোড করতে হবে।\n১৭ জুন (বৃহস্পতিবার) বেলা দুইটায় ভর্তি পরীক্ষার ফলাফল প্রকাশ করা হবে। প্রতিষ্ঠানের নোটিশ বোর্ড বা (www.icoedu.org) ওয়েবসাইটে ফলাফল পাওয়া যাবে।\n*আবেদনের বিস্তারিত দেখতে এখানে ক্লিক করুন


এডি স্যায়েন্টিফিক ইনডেক্সের করা বিশ্বসেরা গবেষকদের তালিকায় স্থান পেয়েছে যশোর বিজ্ঞান ও প্রযুক্তি বিশ্ববিদ্যালয়ের (যবিপ্রবি) বিভিন্ন বিভাগের ২৫জন শিক্ষক। তালিকায় যবিপ্রবির গবেষকদের মধ্যে প্রথম ও দেশের মধ্যে ১৩তম স্থানে রয়েছেন ফিশারিজ এন্ড মেরিন বায়োসাইন্স বিভাগের সহকারী অধ্যাপক মো. হাবিবুর রহমান, দ্বিতীয় স্থানে রয়েছেন অণুজীববিজ্ঞান বিভাগের অধ্যাপক ড. ইকবাল কবির জাহিদ এবং তৃতীয় স্থানে রয়েছেন কেমিক্যাল ইঞ্জিনিয়ারিং বিভাগের সহযোগী অধ্যাপক ড. মো. জাভেদ হোসাইন খান।\nর‌্যাংকিংয়ে ১২টি ক্যাটাগরিতে বিশ্বের ২০৬টি দেশের গবেষকদের তালিকা প্রকাশ করা হয়েছে। এতে বিশ্বের সাত লাখ আট হাজার ৫৬১ জন গবেষকের মধ্যে দেশের এক হাজার ৭৮৮ জন গবেষক স্থান পেয়েছেন।\nসম্প্রতি প্রকাশিত এডি সায়েন্টিফিক ইনডেক্সের ওয়েবসাইটে বাংলাদেশি এক হাজার ৭৮৮ জন গবেষকের নাম প্রকাশ করা হয়।\nগবেষকদের গুগল স্কলারের রিসার্চ প্রোফাইলের বিগত পাঁচ বছরের গবেষণার এইচ ইনডেক্স, আইটেন ইনডেক্স এবং সাইটেশন স্কোরের ভিত্তিতে র‌্যাংকিং প্রকাশ করে এডি সায়েন্টিফিক ইনডেক্স।


নেপাল ভারতীয় টিভি বন্ধ করার হিম্মত দেখায়, আমরা কোথায়? – আওয়ার নিউজ\nআবু রায়হান মিকাঈল | জুলাই ১৪, ২০১৬\nফিদেল কাস্ট্রোর কিউবা যেমন শক্তিধর মার্কিন যুক্তরাষ্ট্রকে পাত্তা না দিয়েও মাথা উঁচু করে আছে; নেপালও যেন সে পথেই হাঁটছে। প্রতিবেশী ভারতকে থোড়াই কেয়ার করছে। দেশপ্রেমে উদ্বুদ্ধ হয়ে হাজারো সংকটের মধ্যে থাকলেও প্রতিবেশী বড় দেশ ভারতের দাদাগিরি মানছে না। হিম্মতওয়ালা রাজনীতিকদের সাহসী সিদ্ধান্তে সে দেশের জনগণ ঐক্যবদ্ধ হয়েছে।\nএক বছর ধরে ওষুধ ও জ্বালানি সংকটে বিপর্যয়কর অবস্থায় মুখে পড়েছে দেশটি। দেশি-বিদেশি মানবাধিকার সংগঠনগুলো এ নিয়ে ভারতের তীব্র সমালোচনা করছে। অথচ সিদ্ধান্তে অটল নেপাল। দেশটির জনগণের বক্তব্য হলো আমার দেশ, সিদ্ধান্ত আমার; অন্যের দাদাগিরি মানব না। সীমান্ত দিয়ে তেল, ওষুধের ট্রাক ঢুকতে না দিলে তোমাদের টিভি চ্যানেল দেখব না। খবরটি দিয়েছে বিবিসি ও এনডি টিভি।\nনেপালের রাজনীতি নিয়ে নাক গলানোর অভিযোগে ভারতের সব টিভি চ্যানেল বন্ধ করে দিয়েছে নেপাল। ভারতীয় পণ্যের ওপর দীর্ঘদিন থেকে নির্ভরশীল থাকা নেপালের ক্যাবল অপারেটর সমিতি বলছে, ভারত তাদের সীমান্তে জ্বালানিসহ অত্যাবশ্যকীয় পণ্য বোঝাই ট্রাক চলাচল করতে না দেয়ার প্রতিবাদে তারা এই সিদ্ধান্ত নিয়েছে। নেপালের নতুন সংবিধানকে ঘিরে ভারতের সাথে দেশটির বিরোধের মধ্যেই নেপালে এ ঘটনা ঘটল। ৪২টি ভারতীয় স্যাটেলাইট চ্যানেলের সম্প্রচার হতো নেপালে। হিন্দু ধর্মাবলম্বী হওয়ায় দেশটির দর্শকদের কাছে ভারতীয় চ্যানেলগুলো ছিল খুবই জনপ্রিয়। কিন্তু নেপালের বহু মানুষ মনে করেন ভারত তাদের অভ্যন্তরীণ রাজনীতিতে নাক গলাচ্ছে। গত বছর নেপাল পার্লামেন্ট সংবিধান সংশোধন করে হিন্দুত্ববাদী রাষ্ট্র থেকে ধর্ম নিরপেক্ষ রাষ্ট্র হয়েছে। এতে দিল্লি অসন্তুষ্ট হয়ে সীমান্ত দিয়ে নেপালে পণ্য পাঠানো বন্ধ করে দেয়। নেপালিদের মধ্যে বিরোধ বাধানোর চেষ্টা করে ব্যর্থ হয়। নেপালের নতুন সংবিধান নিয়ে যেহেতু ভারত সন্তুষ্ট নয়; সেজন্যই প্রতিশোধ নেয়ার জন্য ভারত পণ্য চলাচল বন্ধ করেছে এমনটাই মনে করেন নেপালের নাগরিকরা। পাল্টা প্রতিবাদ হিসেবে ভারতীয় চ্যানেলগুলো ব্ল্যাকআউট করে দেয়া হয়। প্রশ্ন হলো দিল্লির দাদাগিরির জবাব নেপালের মতো ছোট দেশ দিতে পারলে আমরা পারছি না কেন?\nভারতের প্রস্তাব মতো নেপাল হিন্দুত্ববাদী রাষ্ট্র না থাকায় সীমান্ত দিয়ে পণ্য আনা-নেয়া বন্ধ করে দেয়া হয় এক বছর আগে। এতে বিপদে পড়লেও নেপাল মাথা নত করেনি। উল্টো নেপাল ভারতের সব টিভি চ্যানের বন্ধ করে দিয়েছে। অথচ বাংলাদেশের সঙ্গে ভারতের হাজারো সমস্যা। দিল্লির শাসকরা নিত্যদিন দাদাগিরি করছে। তিস্তার পানি চুক্তি যুগের পর যুগ ধরে ঝুলিয়ে রাখা হয়েছে। অথচ ভারততে ট্রানজিট দেয়া হয়েছে। টিপাইমুখে বাঁধ দেয়ার প্রক্রিয়া চলছে, বাংলাদেশের ওপর নিয়ে বিদ্যুৎ লাইন নিয়ে যাওয়া হচ্ছে, ওয়ার্কপারমিট ছাড়া হাজার হাজার ভারতীয় বাংলাদেশে কাজ করছে, তিস্তার উজানে গজলডোবায় বাঁধ দিয়ে অন্যায়ভাবে পানি তুলে নিয়ে যাচ্ছে, বাংলাদেশের নিজস্ব সম্পদ ফেনি নদীর পানির ওপর ভাগ বসিয়েছে, কারণে-অকারণে প্রায় নিত্যদিন সীমান্ত বাংলাদেশীদের হত্যা করছে।\nএমনকি বাংলাদেশের রাজনীতি নিয়ে নাক গলাচ্ছে। আমাদের এক কোটি প্রবাসী যে রেমিটেন্স দেশে পাঠাচ্ছেন তার এক-তৃতীয়াংশ নিয়ে যাচ্ছে বৈধ-অবৈধভাবে এখানে থাকা ভারতীয়রা। অথচ আমাদের নেতানেত্রীদের এসব নিয়ে কোনো মাথাব্যথা নেই। উল্টো নেতা-নেত্রীদের মধ্যে দিল্লি তোষণের প্রতিযোগিতা চলছে। সন্ত্রাসবাদকে উস্কে দেয়ার অভিযোগে সম্প্রতি ভারতীয় নাগরিকের মালিকানাধীন পিস টিভির প্রচারণা সরকার বন্ধ করে দিয়েছে। আইন-শৃংখলা সংক্রান্ত মন্ত্রিসভা কমিটির সিদ্ধান্তের পর তথ্য মন্ত্রণালয় প্রজ্ঞাপন জারি করে বাংলাদেশে পিস টিভির সম্প্রচার বন্ধ করে দেয়। প্রজ্ঞাপনে বলা হয়, মন্ত্রিসভা কমিটির সিদ্ধান্তের প্রেক্ষিতে ডাউন লিংকের শর্ত ভঙ্গ করায় বিদেশি ফ্রি-টু-এয়ার টিভি চ্যানেল পিস টিভির ডাউন লিংকের অনুমতি বাতিল করা হলো। বাংলাদেশের আলেম সমাজের অভিযোগ ড. জাকির নায়েক ইসলাম ধর্ম প্রচারের নামে মুসলমানদের মধ্যে বিভক্তি ছড়াচ্ছেন।\nপিস টিভি বন্ধে দেশের অনেকেই খুশি আবার অনেকেই মিশ্র প্রতিক্রিয়া জানাচ্ছেন। তবে যে কারণ দেখিয়ে পিস টিভির সম্প্রচার বন্ধ করা হলো সে প্রক্রিয়ায় কি ভারতের অন্যান্য চ্যানেলগুলো বন্ধ করা যায় না? কারণ ওইসব চ্যানেল সংস্কৃতির নামে বাংলাদেশে অপসংস্কৃতি ছড়াচ্ছে। ৯২ ভাগ মুসলমানের দেশে হিন্দুয়ানী সংস্কৃতি প্রচার করছে। এতে আমাদের নতুন প্রজন্ম, পরিবারের মা, বোন, খালারা কুটিলতা, জটিলতা, ঠকবাজি ও বিরোধের শিক্ষা নিচ্ছে। প্রশ্ন হলো ভারতের অন্যান্য চ্যানেলগুলো কি বাংলাদেশের প্রচারণায় ডাউন লিংকের শর্ত মেনে চলছে? ২০১৪ সালের আগস্ট মাসে বাংলাদেশে ভারতীয় তিনটি টিভি চ্যানেল (স্টার জলসা, স্টার প্লাস ও জি বাংলা) সম্প্রচার বন্ধের দাবি জানিয়ে সুপ্রিমকোর্টে একটি রিট করা হয়। ৭ দিনের মধ্যে ওই চ্যানেলগুলো বন্ধের ব্যবস্থা নিতে নির্দেশ চেয়ে রিট করেন আইনজীবী সৈয়দা শাহীন আরা লাইলী। ওই রিট আবেদনে ৭ দিনের মধ্যে ওই তিনটি চ্যানেলের সম্প্রচার বন্ধে নির্দেশ চাওয়ার পাশাপাশি তা বাস্তবায়নে প্রতিবেদন দুই সপ্তাহের মধ্যে আদালতে দাখিল করার আরজি জানানো হয়।\nএকই সঙ্গে ভারতীয় চ্যানেল বাংলাদেশে সম্প্রচার না করতে কেন নির্দেশ দেয়া হবে না, সে বিষয়েও রুল চাওয়া হয়। আবেদনকারীর পক্ষে আইনজীবী একলাছ উদ্দিন ভূইয়া ওই চ্যানেলগুলোর কুফল তুলে ধরে বলেন, বাংলাদেশের কোনো টিভি চ্যানেল ভারতে সম্প্রচার করা হয় না। কিন্তু ভারতীয় বিভিন্ন টিভি চ্যানেল বাংলাদেশে অবাধ সম্প্রচারের ফলে দেশের যুবসমাজ ধ্বংসের সম্মুখীন। স্টার জলসায় ‘বোঝে না সে বোঝে না’ সিরিয়ালে পাখি চরিত্রে অভিনয়কারীর পোশাকে (পাখি ড্রেস) আকৃষ্ট হয়ে কিনতে না পেরে বাংলাদেশে একাধিক কিশোরী আত্মহত্যা করেছে। এ ব্যাপারে আদালতও নির্দেশনা দেয়। কিন্তু ওই মামলা চাপা পড়ে গেছে। ফলে ভারতীয় চ্যানেলগুলোর মাধ্যমে সাংস্কৃতির আগ্রাসন অব্যাহত রয়েছে। শুধু তাই নয়, ইদানিং ভারতীয় শিল্পীদের ভাড়া করে এনে দেশের চ্যানেলগুলোতে নিত্যদিন গান গাওয়ানো হচ্ছে। বিশেষ করে দেশ টিভি নামের একটি চ্যানেলের গানের অনুষ্ঠানে শতকরা ৯০ ভাগ শিল্পীকে কোলকাতা থেকে নিয়ে আসা হয়। পাশাপাশি যৌথ প্রযোজনার নামে বাংলাদেশের সিনেমায় ভারতীয় শিল্পীদের প্রাধান্য দেয়া হচ্ছে। ছবি নির্মাণে ভারতের এক প্রদেশ থেকে অন্য প্রদেশের মধ্যে যেমন শিল্পীদের ব্যবহার করা হয়; যৌথ প্রযোজনায় ছবি নির্মাণের নামে ঢাকা ও কোলকাতার মধ্যেও তেমন বিনিময় ঘটছে। ভারতীয় টিভি চ্যানেলগুলোতে কি ধরনের অনুষ্ঠান প্রচার হয় তা সবার জানা। দেশি সংস্কৃতির বদলে মুসলিম দেশের কোটি কোটি দর্শককে হিন্দুয়ানি কালচারে আকৃষ্ট করার দায় কি শুধু দর্শকদের? ভারতীয় চ্যানেলগুলোই কি শুধু বিনোদন দেয়? বিনোদন হচ্ছে আপেক্ষিক বিষয়। সবাই সবকিছুতে বিনোদন পান না। কে কিসে বিনোদন পাবেন সেটা নির্ভর করে তার রুচিবোধ ও মন-মর্জির ওপর। পারিপার্শ্বিকতা, পারিবারিক ও প্রাতিষ্ঠানিক শিক্ষাও এ ক্ষেত্রে গুরুত্বপূর্ণ ভূমিকা পালন করে। যেমন একজন কবি কবিতা লিখে আনন্দ পান। বই পড়া যাদের নেশা তারা বই পড়ে মজা পান। একজন বিজ্ঞানী নতুন কিছু আবিষ্কারে আনন্দ পান। বিজ্ঞান অনুরাগীরা সেই বিষয়ে পড়ে আনন্দ পান। একজন সাহিত্যিক প্রতিনিয়তই নতুন কিছু লেখার চেষ্টা করেন। গায়ক আনন্দ পান গান করে। সাংবাদিক নতুন সংবাদের সন্ধানে থাকেন। এটাই তাদের আনন্দ। কেউ যাত্রাপালা পছন্দ করেন; আবার কেউ মঞ্চনাটক পছন্দ করেন। কেউ সিনেমা হলে গিয়ে ছবি দেখে মজা পান, কেউ খেলা দেখে মজা পান। এসব নির্ভর করে রুচিবোধের ওপর।\nভারতীয় চ্যানেলগুলোতে সিরিয়াল ও নাটকের নামে যা দেখানো হয় তা কি সত্যিই বিনোদন? একটি নাটকে একজন নারী নিজের গয়না চুরি করে বা লুকিয়ে রেখে আরেকজনকে ফাঁসানোর চেষ্টা করছেন। একজন আরেকজনের ক্ষতি করার চেষ্টায় অনবরত লেগে থাকছেন। কোলকাতার চ্যানেলগুলোর সিরিয়ালে ষড়যন্ত্র, কুটিলতা, ভ্যারামো, মিথ্যাবাদিতা, পাপাচার, অন্যের ক্ষতিসাধন করা, লিভ টুগেদার করা, ছেলেমেয়েদের বেলেল্লাপনায় উৎসাহ দেয়া কি বিনোদনের খোরাক? ভারতীয় চ্যানেলগুলোর বছরের পর বছর ধরে চলা সিরিয়ারের মূল বিষয়বস্তু যখন পারিবারিক কূটচাল তখন এই নাটক দেখে মানুষের মনের অবস্থা কেমন হতে পারে? বউ-শাশুড়ির মনোমালিন্য আমাদের সমাজে আছে। তবে সেটা স্টার জলসা, জি বাংলার নাটকের মতো এতটা নয়। বউয়ের রান্না করা খাবারে অতিরিক্ত লবণ দিয়ে বদনাম করানো আমাদের সমাজে প্রচলিত না। ওই সব চ্যানেলের এমন সিরিয়ালের কূটচাল দেখে আমাদের মা-খালা, বোন-ভাবীরা নিজেরা আকৃষ্ট হচ্ছে।\nধর্মগত কারণে ভারতীয় সংস্কৃতিতে আকৃষ্ট হয়ে পড়া নেপাল সাহস দেখিয়ে ভারতীয় চ্যানেল বন্ধ করে দিয়েছে। নেপালের অধিকাংশ নাগরিক হিন্দু ধর্মাবলম্বী। ভারতের চ্যানেলগুলোতে হিন্দুত্ববাদী সংস্কৃতি প্রচার করা হয়। তারপরও অভ্যন্তরীণ রাজনীতির ওপর হস্তক্ষেপের চেষ্টা এবং সীমান্তে ওষুধ, জ্বালানি, খাদ্যের ট্রাক চলাচল করতে না দেয়ায় নেপাল ভারতীয় সব টিভি চ্যানেলের সম্প্রচার বন্ধ করে দিয়েছে। সে দেশের নাগরিকরাও একাট্টা। ভারতীয় আগ্রাসনের মুখে এবং দেশের ৯২ ভাগ মুসলমানের দেশ হওয়ার পরও আমরা কেন হিন্দুত্ববাদী সংস্কৃতির প্রচারক ভারতীয় চ্যানেলগুলো বর্জন করতে পারছি না? আমাদের দুর্বলতা কোথায়? নেপালিদের দেশপ্রেম আছে আমাদের নেই? নাকি আমরা নেপালিদের মতো সাহসী নই? সাহসী না হলে ‘৭১-এ মুক্তিযুদ্ধ করে দেশ স্বাধীন করলাম কীভাবে? বাস্তবতা হলো আমাদের দেশের জনগণ দেশপ্রেমী কিন্তু দেশে হিম্মতওয়ালা রাজনীতিকের বড়ই অভাব। উৎসঃ ইনকিলাব\nজাতীয় Comments Off on নেপাল ভারতীয় টিভি বন্ধ করার হিম্মত দেখায়, আমরা কোথায়? সংবাদটি প্রিন্ট করুন\n« মোটা মানুষের মৃত্যু হয় অন্যদের আগে (পূর্বের সংবাদ)\n(পরের সংবাদ) আকাশে চাঁদ দেখি তাঁরা দেখি, আম্মুকে তো দেখিনা : মিতুর সন্তান »


বিএনপিকে যে বার্তা দিল জাতীয় ঐক্যের নেতারা | BD24Live.com\n◈ হামলার মামলা না নেয়ার অভিযোগ বিএনপির ◈ রাজাপুরে ৬ষ্ঠ শ্রেনির শিক্ষার্থীকে গণধর্ষন ◈ দৌলতদিয়া-পাটুরিয়া নৌরুটে ফেরি চলাচল শুরু ◈ বিজিএমইএ ভবন ভাঙার কার্যক্রম শুরু আজ ◈ হঠাৎ করেই নির্বাচনে উত্তেজনা\nবিএনপিকে যে বার্তা দিল জাতীয় ঐক্যের নেতারা\nপ্রকাশিত: ০৩:০৭ পূর্বাহ্ণ, ২২ সেপ্টেম্বর ২০১৮\nতৃতীয় শক্তি হওয়ার ঘোষণা দিয়ে গঠন করা তিন সংগঠনের জোট যুক্তফ্রন্ট বিএনপিকে সুস্পষ্ট বার্তা জানিয়ে দিয়েছে। স্বাধীনতাবিরোধী সব দলের সঙ্গে প্রত্যক্ষ ও পরোক্ষ সম্পর্ক ছাড়তে হবে। তাহলেই হতে পারে ঐক্য।\nশুক্রবার (২১ সেপ্টেম্বর) বিকালে যুক্তফ্রন্টের চেয়ারম্যান এ কিউ এম বদরুদ্দোজা চৌধুরীর বারিধারার বাসভবনে বিএনপির মহাসচিব মির্জা ফখরুল ইসলাম আলমগীর, স্থায়ী কমিটির সদস্য খন্দকার মোশাররফ হোসেন এবং মওদুদ আহমদ দেখা করতে গেলে এমন বার্তা দেয়া হয়।\nএ বিষয়ে বি. চৌধুরীর ছেলে মাহী বি চৌধুরী বলেন, ‘ওনারা এসেছিলেন। জাতীয় ঐক্যের ক্ষেত্রে আমাদের যে অবস্থান সেটা জানিয়েছি। বলেছি, স্বাধীনতাবিরোধীদের কেউ যদি বিএনপির সঙ্গে প্রত্যক্ষ এবং পরোক্ষভাবে থাকে, তাহলে বিএনপির সঙ্গে আমরা যাব না ঐক্যে। এটা সুস্পষ্টভাবে জানিয়ে দিয়েছি।’\nতবে বিষয়টিতে বিএনপি কী বলেছে, এমন প্রশ্নে তিনি বলেন, ‘তারা বলেছেন, তারা আলাপ-আলোচনা করে ঐকমত্যে পৌঁছতে পারবেন। আজকে মিটিং শেষ। আমরা আবার বসব।’\nবিএনপি আগামী জাতীয় নির্বাচনকে সামনে রেখে জামায়াতসহ ২০-দলীয় জোটের বাইরে নতুন ঐক্য গড়তে চায়। একে জাতীয় ঐক্য বলছে তারা। আর এই ঐক্যের জন্য বিএনপির আগ্রহ কামাল হোসেনের গণফোরাম ও যুক্তফ্রন্ট।\nতবে যুক্তফ্রন্টের দাবি অনুযায়ী কতটা আগ্রহী হবে বিএনপি সেটাই দেখার বিষয়। কেননা যুক্তফ্রন্ট যে দাবি করছে, তা বিএনপির পক্ষে মানা কতটুকু সম্ভব তা নিয়ে প্রশ্ন আছে। কারণ, তারা ৩০০ আসনের মধ্যে ১৫০টি, দুই বছরের জন্য প্রধানমন্ত্রিত্ব এবং বিএনপিকে দেড় যুগের মিত্র জামায়াত ছাড়ার দাবি করছে।\nএদিকে ভোটের রাজনীতিতে গণফোরাম আর যুক্তফ্রন্টের অবস্থান তলানিতে হলেও বিএনপি ওই নেতাদের ব্যক্তিগত পরিচিতি ব্যবহার করতে আগ্রহী। আর এই ঐক্য গড়তে ছাড় দেয়ার সিদ্ধান্ত্র নিয়ে রেখেছে বিএনপি।\nতবে যুক্তফ্রন্ট ও গণফোরামের জনগণের মধ্যে আদৌ কোনো অবস্থান আছে কি না, এ নিয়ে সন্দেহ থাকলেও জামায়াতের চার থেকে পাঁচ শতাংশ ভোট বিএনপির জন্য নির্বাচনে বেশ কাজে লাগে। আর তাই এদের বাদ দিয়ে বিএনপি ঐক্য গড়তে রাজি কি না, সেটি নিয়েও আছে প্রশ্ন।\nতবে বিএনপি জামায়াতের সঙ্গে সম্পর্ক ত্যাগ করবে কি না-সেটি নিয়ে তারা খোলাখুলি কিছু বলছে না। বৈঠকে উপস্থিত খন্দকার মোশাররফ হোসেনের সঙ্গে যোগাযোগ করলে তিনি ‘ব্যস্ত আছি’ বলে আর কথা আগাননি।\nবিষয়টি নিয়ে মওদুদ আহমদের ফোনে যোগাযোগ করলে তার ব্যক্তিগত সহকারী বলেন, ‘স্যারকে কাল ফোন দিলে ভালো হয়।’\nআর মোবাইল ফোন কেউ না ধরায় মির্জা ফখরুল ইসলাম আলমগীরের সঙ্গে কথা বলা সম্ভব হয়নি।\nবিষটি নিয়ে মাহী বি চৌধুরী জানান, তার বাবা বি. চৌধুরী জাতীয় ঐক্যের সমাবেশে যোগ দেবেন। বলেন, ‘কাল প্রোগ্রামে আমরা আমন্ত্রণ পেয়েছি, যাব।’\n২২, জানুয়ারি, ২০২০ ১২:০৬\n২১, জানুয়ারি, ২০২০ ১১:২৫


সাবধান! নতুন বিপদ 'কাপল চ্যালেঞ্জ' - Meherpur Pratidin\nহোম তথ্যপ্রযুক্তি\tসাবধান! নতুন বিপদ ‘কাপল চ্যালেঞ্জ’\nSeptember 28, 2020 · 1:32 pm\nসাইবার বিশেষজ্ঞদের মতে, #CoupleChallenge এই হ্যাশট্যাগে দিনে প্রচুর সংখ্যক মানুষ নিজের পার্টনারের সঙ্গে ছবি পোস্ট করছেন। তবে সব ভালোর যেমন খারাপ দিক থাকে, তেমনি এরও রয়েছে। আর সেটা হল, ওই ছবিগুলোকে নানা অসৎ কাজে ব্যবহার করতে পারে সাইবার অপরাধীরা। কারণ সোশ্যাল মিডিয়ায় Public করে কোনও কিছু পোস্ট করলে গোটা বিশ্বে যে কেউ তা দেখতে পারে।\nপ্রয়োজনে সেই ছবি ডাউনলোড করে বিশেষভাবে সম্পাদনা (Morphed) করে পর্ন ওয়েবসাইট, সাইবার অপরাধমূলক কাজ করাও অসম্ভব নয়। আর তাই এই ধরনের হেনস্তা থেকে বাঁচতেই সাইবার বিশেষজ্ঞরা বলছেন, এই চ্যালেঞ্জ নেওয়া থেকে বিরত থাকুন। কিংবা সাবধানতা অবলম্বন করে পোস্ট করুন। প্রয়োজনে সেটিংসে গিয়ে অডিয়েন্স অপশনটি ‘Friends’ করে রাখুন।


প্রকাশিত: ১৯:৫০, ২৭ সেপ্টেম্বর ২০২০ আপডেট: ২০:৩০, ২৭ সেপ্টেম্বর ২০২০\nচট্টগ্রাম-আশুগঞ্জ-ঢাকা নৌরুট খনন কাজে বাড়ছে বিশ্বব‌্যাংকের ঋণ। এই রুট খননে আগে বিশ্বব‌্যাংকের ঋণ ছিল ২ হাজার ৮৮০ কোটি টাকা। এবার নতুন করে এই দাতা সংস্থা দিচ্ছে আরও ১৭২ কোটি ৮০ লাখ টাকা। এতে সংস্থাটির ঋণের পরিমাণ দাঁড়াচ্ছে ৩ হাজার ৫২ কোটি ৮০ লাখ টাকা।\nপরিকল্পনা কমিশন সূত্রে জানা গেছে, ‘চট্টগ্রাম-ঢাকা-আশুগঞ্জ নৌ-করিডোর’ প্রকল্পের মোট ব্যয় দাঁড়াচ্ছে ৩ হাজার ৩৪৯ কোটি ৪২ লাখ টাকা। বিশ্বব‌্যাংকের ঋণ বাদ দিলে সরকারি অর্থায়ন দাঁড়াচ্ছে ২৯৬ কোটি ৬২ লাখ টাকা।\nবিশ্বব‌্যাংক থেকে এই ঋণ নেওয়ার বিষয়টি মঙ্গলবার (২৯ সেপ্টেম্বর) জাতীয় অর্থনৈতিক পরিষদের নির্বাহী কমিটি (একনেক)-এর সভায় উপস্থাপন করা হবে।\nমন্ত্রণালয়-সূত্রে জানা গেছে, এই প্রকল্প ২০১৬ সালের ১ জুলাই শুরু হয়ে ২০২৪ সালের জুনে শেষ হওয়ার কথা ছিল। তবে, কাজ শুরুর কিছু দিন পর এই রুটে নোয়াখালী জেলার হাতিয়া উপজেলার ঠেঙ্গারচরসহ বেশকিছু ডুবোচর জেগে ওঠে। এতে কয়েক দশকের পুরনো নৌ-রুটের প্রায় তিন কিলোমিটার দক্ষিণে সরে যায়। একই কারণে যথাসময়ে কাজের অগ্রগতিও সম্ভব হয়নি। ফলে এই খনন কাজ নির্ধারিত সময়ে শেষ হওয়া নিয়ে সংশয় দেখা দেয়। এ কারণে সময় বাড়ানোসহ বেশকিছু বিষয়ে প্রকল্প সংশোধনের উদ‌্যোগ নেয় নৌপরিবহন মন্ত্রণালয়। এরই অংশ হিসেবে আগামী একনেক সভায় ২০২৫ সালের ডিসেম্বর পর্যন্ত প্রকল্পের সময় বাড়ানোর সুপারিশ করা হবে।\nজানতে চাইলে পরিকল্পনা কমিশনের ভৌত অবকাঠামো বিভাগের সিনিয়র সহকারী প্রধান (নৌপরিবহন মন্ত্রণালয়) মো. নাজমুল হাসান বলেন, ‘প্রকল্পটি সংশোধনের জন্য একনেক সভায় উপস্থাপন করা হবে। দেশের অর্থনৈতিক উন্নয়নে প্রকল্পটি গুরুত্বপূর্ণ অবদান রাখবে। প্রকল্পটির আওতায় ঢাকা-আশুগঞ্জ-চট্টগ্রাম নৌপথের গভীরতা বৃদ্ধি, জেটি, ঘাট ও পন্টুন স্থাপন, বিভিন্ন স্থানে নৌবন্দর উন্নয়ন, যাত্রী টার্মিনাল নির্মাণ ও সদরঘাট নৌ-টার্মিনালের ওপর চাপ কমাতে অত্যাধুনিক করে ঢাকায় শ্মশানঘাট যাত্রী টার্মিনাল নির্মাণ করা হবে। ’\nমো. নাজমুল হাসান বলেন, ‘বাংলাদেশের প্রধান অভ্যন্তরীণ নৌ-বাণিজ্যিক রুট এই ঢাকা-আশুগঞ্জ-চট্টগ্রাম নৌ-করিডোর। যা আঞ্চলিক বাণিজ্য সম্প্রসারণে গুরুত্বপূর্ণ অবদান রাখবে। প্রকল্পটি বাস্তবায়িত হলে সদরঘাটের ওপর চাপ অনেকটাই কমে যাবে।’\nসংশ্লিষ্ট সূত্রে আরও জানা গেছে, এই নৌ-করিডোর বরাবর ৬ জায়গায় নৌযানগুলোর ঘূর্ণিঝড় আশ্রয়কেন্দ্র নির্মাণ করা হবে। প্রাথমিকভাবে ষাটনল, চরভৈরবী, চাঁদপুর, মেহেন্দীগঞ্জে, সন্দ্বীপ ও নলচিরা স্থানকে নির্বাচন করা হয়েছে। প্রকল্পের আওতায় চারটি প্যাসেঞ্জার টার্মিনাল নির্মাণ ও উন্নয়ন করা হবে। পানগাঁও ও আশুগঞ্জ টার্মিনাল উন্নয়ন করা হবে।\nপ্রকল্পের আওতায় ভৈরব বাজার, আলু বাজার, হিজলা, হরিণা, মজু চৌধুরী, ইলিশা (ভোলা) ভেদুরিয়া, লাহারহাট, বদ্দারহাট, দৌলতখাঁ, চেয়ারম্যান ঘাট, সন্দ্বীপ, তজুমদ্দিন, মনপুরা ও তমরুদ্দিনে ১৫টি লঞ্চ ল্যান্ডিং স্টেশন নির্মাণ করা হবে।\nঢাকা, নারায়ণগঞ্জ, মুন্সীগঞ্জ, শরীয়তপুর, নরসিংদী, ব্রাহ্মণবাড়িয়া, কিশোরগঞ্জ, চট্টগ্রাম, চাঁদপুর, লক্ষ্মীপুর, বরিশাল ও ভোলা জেলায় প্রকল্পটি বাস্তবায়িত হবে।\n৩০০ কিলোমিটার দীর্ঘ এই রুটে বরিশালসহ অন্যান্য রুটের সংযোগ রয়েছে। এ রুটের সঙ্গে নারায়ণগঞ্জ ও বরিশাল যুক্ত হলে মোট নৌপথের পরিমাণ দাঁড়াবে ৯০০ কিলোমিটার।


বই পড়ে মনে রাখবেন কীভাবে?\nপৃথিবীর বয়স বাড়ার সাথে সাথে তথ্য বৃদ্ধি পাচ্ছে, মানুষের গল্প বৃদ্ধি পাচ্ছে, কল্পনাশক্তির বদৌলতে তৈরি হচ্ছে হাজার হাজার গল্প, উপন্যাস। লেখক বাড়ছে, সাথে বাড়ছে বইয়ের সংখ্যা। পত্রিকা-ম্যাগাজিনের সাথে সাথে অনলাইন কমিউনিটিগুলো বেশ বড় হচ্ছে। ব্লগ, ই-ম্যাগাজিন, ই-নিউজ সহ আরো হাজার হাজার মাধ্যম কাজ করছে মানুষের কাছে সঠিক তথ্য সংবলিত লেখা পৌঁছে দিতে। সারা পৃথিবী জুড়ে অবস্থান করা কল্পনাপ্রবণ লেখকদের সংখ্যাও কম না। তারা বিভিন্ন তথ্য-উপাত্ত আর নিজেদের কল্পনাশক্তিকে পুঁজি করে লিখে যাচ্ছেন নানা কল্প-কাহিনী। অবসরে বিনোদন দিয়ে যাচ্ছে কোটি কোটি পাঠকদের।\nএক জায়গায় এসে এই পাঠকরা দু’ভাগ হয়ে যাচ্ছে। একভাগ কোনো একটি বই পড়ার পর বিস্তারিত মনে রাখতে পারে। আরেক ভাগ পড়ার পর আস্তে আস্তে বইয়ের প্রত্যেকটি জিনিস ভুলে যায়। এমনকি বইয়ের শিরোনামও! প্রয়োজনের খাতিরে পড়া বইগুলোর গুরুত্বপূর্ণ অধ্যায়গুলো ব্যাপারেও তাদের ধারণা থাকে না।\n‘এমন কেন হয়?’ প্রশ্নটা সহজ হলেও, উত্তর বেশ কঠিন। তবে এতোটুকু বলা যায়, এই দু’ভাগকে ‘কী পড়েছে?’ কিংবা ‘একদল আরেক দলের চেয়ে জ্ঞানী বা উন্নত মস্তিষ্ক সম্পন্ন’ বলে ভাগ করা যাবে না। বরং ‘তারা কীভাবে পড়ছে?’ প্রশ্নটির উত্তরে আলোকপাত করলেই পুরো ব্যাপারটি পরিষ্কার হয়ে যাবে।\n‘পড়ার’ ব্যাপারে কিছু ভ্রান্ত ধারণা দূর করা উচিত\n১) “Quality matters more than quantity” কথাটি কোনো বই পড়ার ক্ষেত্রেও প্রযোজ্য। অমনোযোগী হয়ে কোনো একটি লাইব্রেরির অর্ধেক বই পড়ে ফেলার চাইতে মর্ম উপলব্ধি করে শুধুমাত্র একটি বই আত্মস্থ করাও উত্তম।\n২) ‘স্পীড-রিডিং‘ ধারণাটিকে এড়িয়ে চলুন। দ্রুত পড়ার একমাত্র উপায় হচ্ছে নিয়মিত বই পড়া।\nSpeedreading! NO!; Image Source: imgflip.com\n৩) কোনো বইয়ের সংক্ষেপিত সংস্করণ না পড়ে পুরো বইটি পড়ুন। এতে আপনার প্রয়োজনীয় কোনো তথ্য ছুটে যাওয়ার সম্ভাবনা শূন্য শতাংশে এসে পৌঁছাবে।\n৪) নিজের কাছে বিরক্তিকর মনে হওয়া বইগুলোকে এড়িয়ে চলুন।\nবই পড়ার পূর্বে কয়েকটি বিষয়ে মনোযোগী হওয়া প্রয়োজন\n১) বই বাছাইয়ের ক্ষেত্রে কোনো নিয়ম-নীতি অনুসরণ করার প্রয়োজন নেই। ব্যাপারটা এমন নয় যে, পড়ার জন্য আপনাকে সবচাইতে বেশি বিক্রীত বা অধিকাংশ পাঠকদের দ্বারা সমাদৃত বইটি বাছাই করতে হবে। যেহেতু আপনি কোনো প্রাতিষ্ঠানিক কোর্স সম্পন্ন করার জন্য বইটি পড়তে যাচ্ছেন না, সেহেতু ইচ্ছেমতো বাছাই করুন। আপনার আগ্রহের বিষয়গুলোর ব্যাপারে মনযোগী হোন। তবে হ্যাঁ, অনুবাদ পড়ার ক্ষেত্রে আগে দেখুন ক’জন অনুবাদক দ্বারা অনুবাদ সম্পন্ন করা করা হয়েছে। এরপর পাঠক সমাজের মতামতের উপর ভিত্তি করে আপনি সবচাইতে ভালোটা বাছাই করতে পারেন।\nনিজের ইচ্ছেমতো বই বাছাই করুন; Image Source: teachermagazine.com.au\n২) একটি বই পড়ার পূর্বে বইটির ব্যাপারে ধারণা নিতে চেষ্টা করুন। নিজেকে প্রশ্ন করুন, বইটির বিষয়বস্তু কী? কী উদ্দেশ্যে লেখা হয়েছে? ঐ সময়টাতে পারিপার্শ্বিক অবস্থা কেমন ছিল? কী কী বিষয়ে আলোকপাত করা হয়েছে? সে সময় কোনো যুদ্ধ, অর্থনৈতিক মন্দা বা উল্লেখযোগ্য কিছু ঘটেছিল কিনা? এবং সাথে সাথে উত্তর খোঁজার চেষ্টা করুন। এতে করে পড়ার সময় অনেক অপ্রত্যাশিত প্রসঙ্গ খুব সহজেই বুঝে উঠতে পারবেন।\n৩) নিজেকে প্রশ্ন করুন, কেন বইটি পড়ার জন্য বাছাই করেছেন? বিনোদনের জন্য, নাকি কোনোকিছু বা কারো ব্যাপারে জানার জন্য? কর্মক্ষেত্রে উন্নতির জন্য, নাকি নতুন কোনো দক্ষতা অর্জনের জন্য? আপনার অবশ্যই ধারণা থাকতে হবে, আপনি কী ধরনের জিনিস বাছাইকৃত বইটি থেকে পেতে যাচ্ছেন। আপনি অবশ্যই হরেক রকম অপ্রয়োজনীয় তথ্য সংগ্রহের ব্যাপারে আগ্রহী নন!\n৪) নন-ফিকশনাল, দক্ষতা বৃদ্ধির বইগুলো পড়ার ক্ষেত্রে ভূমিকা, সম্পাদকের কথা, গ্রন্থবিবরণী, তথ্যসূত্রগুলোতে চোখ বুলাতে পারেন। একটি বই লেখার জন্য লেখককে অসংখ্য বই পড়তে হয়। নানান পরিস্থিতির সম্মুখীন হতে হয়। আর এই বিষয়বস্তুগুলোই উপরোক্ত জায়গাগুলোতে উল্লেখ করা থাকে। আগ্রহের বিষয়টির উপর আরো বেশি দক্ষ হওয়ার জন্য এসব বেশ সাহায্য করে থাকে।\n৫) আপনার পরিস্থিতি বিবেচনা করে বই বাছাই করতে পারেন। উদাহরণস্বরূপ, আপনি সামনের ছুটিতে লাদাখ যাওয়ার পরিকল্পনা করছেন। সেই সুবাদে শঙ্কু মহারাজের ‘লাদাখের পথে’ পড়তে পারেন। কোনোকিছুতে অভ্যাস তৈরির চেষ্টা করছেন, তাহলে চার্লস ঢুহিগের ‘পাওয়ার অফ হ্যাবিট’ পড়তে পারেন। যদিও পারিপার্শ্বিক অবস্থা, নিজস্ব পরিস্থিতি বিবেচনায় এনে সব সময় বই বাছাই করা সম্ভব হয়ে উঠে না। তবে বর্তমানের চ্যালেঞ্জগুলোকে আরো ভালভাবে মোকাবেলা করার জন্য, পরিস্থিতিগুলো আরো ভালভাবে সামাল দেওয়ার জন্য এটি বেশ কার্যকর উপায়।\nপড়ার সময় যা করণীয়\n১) কোনোকিছু মনে রাখার সবচাইতে সহজ উপায় হচ্ছে সেই বিষয়াদির উপর নোট রাখা। কোনোকিছু পড়ে মনে রাখার ব্যাপারেও এই পদ্ধতিটি ফলদায়ক। যা পড়ছেন তার উপর সংক্ষিপ্ত আকারে নোট করে রাখুন। নোট রাখার জন্য নিজের পছন্দের পদ্ধতি অবলম্বন করতে পারেন। হয়তো ছোট প্যাড খাতা ব্যবহার করে ক্রমানুসারে প্রত্যেকটি অধ্যায়ের গুরুত্বপূর্ণ বিষয়গুলো লিখে রাখতে পারেন। অথবা একই কাজ ছোট ছোট কার্ড বা স্টিকি পেপারে লিখে বইয়ের নির্দিষ্ট অধ্যায়ে বুকমার্ক আঁকারে রাখতে পারেন।\n২) কোনো বই পড়ার সময় ঐ বইটি ছাড়া অন্য যেকোনো জিনিসের প্রতি ফোকাস করা থেকে বিরত থাকুন। প্রয়োজনে ফোন বন্ধ রাখুন। বিরক্তি কিংবা মনোযোগ আকর্ষণের কারণ হতে পারে এমন সব জিনিস থেকে দূরে থাকুন। মনে রাখবেন, বইয়ের প্রত্যেকটি জিনিসকে আত্মস্থ করার জন্য পুরো মনোযোগ প্রয়োজন। সক্রিয় পাঠকদের কাছ থেকে বই গভীর মনোযোগ দাবি করে।\n৩) ছোটকাল থেকেই আমাদের ঢুকিয়ে দেওয়া হয়েছে যে, বইয়ে দাগ কাটা বা লেখালিখি করা যাবে না। কিন্তু আপনি যদি কোনো বই মনে রাখতে বা আত্মস্থ করতে চান, তাহলে অবশ্যই আপনাকে বইয়ের গুরুত্বপূর্ণ জায়গাগুলো চিহ্নিত করে রাখতে হবে। নোট রাখার মাধ্যমে কাজটি করা গেলেও, নোট হারিয়ে যেতে পারে। কিংবা সময়ে-অসময়ে নোটটি ধারে-কাছে না-ও থাকতে পারে। তাই বইয়ের গুরুত্বপূর্ণ অংশগুলোতে পেন্সিল অথবা সাইনপেন দিয়ে চিহ্নিত করে রাখতে পারেন। এক্ষেত্রে হাইলাইটার-কলমগুলোও বেশ কাজের। তাছাড়া বইয়ের বিভিন্ন অংশে আপনি আপনার মন্তব্য লিখে রাখতে পারেন। অথবা অন্য ভাষায় লেখা বই হলে, অপরিচিত শব্দগুলোর অর্থও সংগ্রহ করে লিখে রাখতে পারেন। এতে করে ‘মনে রাখতেই হবে’ অংশগুলো খুব ভালভাবে মনে গেঁথে যাবে। এছাড়াও দ্বিতীয়বার বইটি পড়তে গেলে আপনি খুব সহজেই পূর্বের না বোঝা বিষয়াদি খুব সহজেই বুঝে যেতে পারবেন।\nগুরুত্বপূর্ণ অংশগুলো হাইলাইট করে রাখতে পারেন; Image Source: 1000awesomethings.com\n৪) বিভিন্ন গুরুত্বপূর্ণ অধ্যায় অথবা অংশ পড়ার পর থামুন এবং সেই অংশের পরিষ্কার একটি চিত্র কল্পনা করার চেষ্টা করুন। চিত্রটি যত বেশি দৃষ্টিগোচর হবে, তত বেশি মনে থাকার সম্ভাবনা তৈরি হবে।\n৫) বইয়ের ধারণা, বিষয়াদিগুলোকে বাস্তব জীবনের ঘটনা, অন্য কোনো বইয়ে উল্লিখিত অংশ, অথবা পূর্ব অভিজ্ঞতার সাথে সংযুক্ত করতে চেষ্টা করুন। এতে মনে থাকার পরিমাণ আরো বেড়ে যায়।\n৬) বইটির ব্যাপারে মস্তিষ্কে নিজস্ব একটি ধারণা তৈরি করুন! নিজেকে নিচের প্রশ্নগুলো করে নিজে নিজে উত্তর খোঁজার চেষ্টার মাধ্যমে ধারণাটি তৈরি করতে পারেন। যেমন: বইটি কি আপনার আদর্শের সাথে মিলে যাচ্ছে? বইয়ের কোন চরিত্রটি আপনার সবচাইতে ভালো লেগেছে? বইয়ের লেখক উল্লিখিত বিষয়টির উপর যেসব তথ্য সংগ্রহ করে সেগুলো কি পর্যাপ্ত? আপনি কি এর চাইতে ভালো কিছু লিখতে পারতেন? কোন অধ্যায়টা নিজের ব্যক্তিজীবনে প্রয়োগ করতে পারবেন? বইটি পড়ার সাথে সাথে কি আপনার মধ্যে কোনো পরিবর্তন এসেছে? এর মাধ্যমে বিভিন্ন আঙ্গিকে বইটিকে পর্যবেক্ষণ করার সুযোগ পাবেন। একটি বই আত্মস্থ করার জন্য আর কী প্রয়োজন!\n৭) বিরক্তিকর বই পড়া থেকে বিরত থাকুন। পড়তে পছন্দ করে এমন পাঠকরা নিদারুণ বিরক্তিকর বইগুলো এড়িয়ে চলে। জার্মান দার্শনিক আর্থার শোপেনহাওয়ার এব্যাপারে বলেছিলেন, “One can never read too little of bad, or too much of good books: bad books are intellectual poison; they destroy the mind.” জেমস জয়েসের মতে, “Life is too short to readabad book.”\nএকটি বই শেষ করার পর আমরা বইটি নিয়ে ভাবার চেষ্টা করি না। হয়তো নতুন আরেকটি বইয়ের মধ্যে নিজেদের নিমজ্জিত করে রাখি। কিন্তু আপনি যদি বইটি থেকে কিছু পেতে চান, অথবা বইয়ের কথাগুলো আত্মস্থ করতে চান, তাহলে অবশ্যই বইটি পড়ে শেষ করার পর বইটি নিয়ে ভাবতে হবে।\nআরো কিছু পদ্ধতি!\n১) ফাইনম্যান টেকনিক প্রয়োগ করতে পারেন। ফিজিক্সে নোবেল প্রাইজ পাওয়া বিজ্ঞানী রিচার্ড ফাইনম্যান কোনোকিছু মনে রাখার জন্য চারটি কৌশল বাৎলে দিয়েছেন। প্রথমত, তিনি যেকোনো একটি ধারণা, অধ্যায় বা বিষয় বাছাই করতে বলেছেন। দ্বিতীয়ত, ঐ বিষয়টি সম্পর্কে অনেক অল্প জানে, এমন কাউকে শেখাতে বলেছেন। তৃতীয়ত, যদি আপনার মনে হয় যে, বিষটি সম্পর্কে আপনার জানার পরিমাণ কম, তাহলে আবার শেখার উৎসের দিকে মনোযোগ নিবন্ধনের কথা বলেছেন। সর্বশেষ, বিষয়টিকে সহজভাবে পর্যালোচনার মাধ্যমে উপস্থাপন করার কথা বলেছেন।\nদ্য ফেইনম্যান টেকনিক; Image Source: theoddfactor.com\n২) বইয়ের মূল ধারণাগুলো বাস্তবায়নের চেষ্টা করুন। নিজের জীবনে সেগুলো প্রয়োগের চেষ্টা করুন। পড়ার পর যদি মনে হয়, বইয়ের নির্দিষ্ট ধারণাটি আপনি আপনার ক্ষেত্রে প্রয়োগ করতে পারবেন, তাহলে সাথে সাথে প্রয়োগ করুন। ফলাফল যা-ই আসুক না কেন, কোনোকিছু শেখা এবং প্রয়োগ করার মাধ্যমেই আমরা সেগুলো আত্মস্থ করতে পারি।\n৩) অন্য কাউকে শিক্ষা দেওয়ার মাধ্যমে আপনি আরো গভীরভাবে কোনো তথ্য বা ধারণা সম্পর্কে জ্ঞানার্জন করতে পারবেন। এমনকি সে ব্যাপারে নিজের জ্ঞান কতটুকু, সেটি সম্পর্কেও ধারণা করতে পারবেন। তবে খেয়াল রাখুন, শেখানোর সময় যেন সহজ ভাষাটি ব্যবহার করা হয়। প্রয়োজনে বইয়ে ব্যবহৃত কঠিন কথাগুলোকে নিজের মতো করে সহজ করে প্রচার করুন।\n৪) পড়ার সময় তৈরি নোটগুলোকে একত্র করুন। একটি নির্দিষ্ট ক্রমে সাজানো চেষ্টা করুন, যাতে পরবর্তীতে হঠাৎ প্রয়োজনে সেগুলোতে চোখ বুলাতে পারেন।\n৫) প্রয়োজনে বইটি আবার পড়ুন। সময়ের অপচয় মনে হলেও, ভালো বই একাধিকবার পড়া উচিত। আপনার হয়তো আরো অনেক বই পড়ার আছে। কিন্তু শেখার ক্ষেত্রে একই বই, একই বিষয় সম্পর্কে বারবার পড়ার ব্যাপারটি আপনাকে সে বিষয়ে আরো শক্তিশালী করে তোলে।\nফিচার ইমেজ- pri.org


মহানবীর প্রতি কটূক্তি ও আল্লাহর জবাব | বিপ্লবী বাংলাদেশ\nHome ইসলাম মহানবীর প্রতি কটূক্তি ও আল্লাহর জবাব\nমহানবী সা:-এর কথা শুনে আবু লাহাব বলে উঠে তুমি ধ্বংস হও, এ জন্যই কি আমাদের একত্র করেছ? অতঃপর সে রাসূলুল্লাহ সা:কে পাথর মারতে উদ্যত হলো। আল্লাহ তায়ালা তাঁর প্রত্যুত্তরে সূরা লাহাব নাজিল করে বলেন, আবু লাহাবের হাত ধ্বংস হোক এবং নিজেও ধ্বংস হোক। মক্কার কাফেররা কখনো কখনো মহানবী সা:কে মাতাল বলত। আল্লাহ তায়ালা তাদের জবাবে বলেছেন, তোমাদের সাথী মাতাল নয়। (সূরা আততাকবির-২২) কাফেররা ক্রুদ্ধভাবে রাসূল সা:-এর দিকে তাকাতো এবং বলত, সে তো পাগল। কখনো কখনো মহানবী সা:কে জাদুকর ও মিথ্যাবাদী বলে কটাক্ষ করত। যেমন আল্লাহ তায়ালার বাণী, আর কাফেররা বলে, এ তো এক জাদুকর, মিথ্যাবাদী। (সূরা সাদ-৪) পৌত্তলিকরা মহানবী সা:কে ঠাট্টা করত। আল্লাহ তায়ালা তাদের জবাবে বলেন, আল্লাহ কি কৃতজ্ঞশীল লোকদের সম্বন্ধে সবিশেষ অবহিত নন? (সূরা আনয়াম-৫৩) মহানবী সা:-এর পুত্র ইবরাহীম যখন ইন্তেকাল করেন তখন কাফিররা বলতে থাকে মুহাম্মদ নির্বংশ হয়ে গেছে। তখনই আল্লাহ তায়ালা তাদের জবাবে বলেন, আপনার শত্রুরাই নির্বংশ হবে। তাদের অস্তিত্ব পৃথিবী থেকে মুছে যাবে। কখনো তারা মহানবী সা:কে কবি বলত। আল্লাহ তায়ালা উত্তরে বলেন, আমি রাসূলকে কবিতা শিক্ষা দেইনি এবং তা তার জন্য শোভনীয়ও নয়। (সূরা ইয়াসিন-৬৯) কখনো তারা রাসূলুল্লাহ সা:কে এবং কুরআনকে গণকের কথা বলত। আল্লাহ তায়ালা তাদের উত্তরে বলেন, আর এটা কোনো অতীন্দ্রিয়বাদীর কথা নয়। মহানবী সা:-এর কাছে কয়েক দিন অহি আসা বন্ধ থাকলে আবু লাহাবের স্ত্রী উম্মে জামিল বিনতে হারব বলতে থাকে, হে মুহাম্মদ! তোমার সাথীকে তো দেখছি না। সে তোমাকে ছেড়ে গেছে এবং তোমাকে অপছন্দ করে। অখন আল্লাহ তায়ালা সূরা দোহা নাজিল করেনÑ শপথ পূর্বাহ্নের এবং শপথ রাত্রির যখন তা গভীর হয়, আপনার প্রভূ আপনাকে ত্যাগ করেননি এবং আপনার প্রতি অসন্তুষ্টও হননি। (সূরা দোহা ১-৩)\nPrevious articleইসলাম ধর্ম গ্রহণের উপকারিতা বা আমি কেন ইসলাম মানব\nNext articleধর্ম নিয়ে বাড়াবাড়িকে সমর্থন করে না ইসলাম


সিলেটে সমাজসেবার চার তরুণীর আত্মহত্যার চেষ্টা! সিলেটে সমাজসেবার চার তরুণীর আত্মহত্যার চেষ্টা! – Mridubhashan\nঅপরাধ ও বিচার, এক্সক্লুসিভ, জাতীয়, নারী ও শিশু\nমৃদুভাষণ ডেস্ক :: সিলেটের সমাজসেবা অধিদপ্তরের ছোটমণি নিবাসে দুই মাসের এক শিশু হত্যার ঘটনায় এখনো সিলেটের মানুষের মাঝে ক্ষোভ বিরাজ করছে। এর মাঝেই সমাজসেবা অধিদপ্তর পরিচালিত সামাজিক প্রতিবন্ধী মেয়েদের প্রশিক্ষণ ও পুনর্বাসন কেন্দ্রে চার তরুণীর উপর নির্যাতনের অভিযোগ পাওয়া গেছে। আর এ ঘটনায় চার তরুণী নিজের হাত কেটে আত্মহত্যার চেষ্টা করেছেন। পরে তাদেরকে সিলেটের এমএজি ওসমানী মেডিকেল কলেজ হাসপাতালে ভর্তি করা হয়েছে।\nবৃহস্পতিবার (১৯ আগস্ট) দুপুর ২টার দিকে সিলেটের সমাজসেবা অধিদপ্তরের সামাজিক প্রতিবন্ধী মেয়েদের প্রশিক্ষণ ও পুনর্বাসন কেন্দ্র খাদিমনগরে এ ঘটনা ঘটে।\nএসময় তারা আত্মহত্যার চেষ্টা করলে রক্তাক্ত অবস্থায় কর্তৃপক্ষ তাদেরকে উদ্ধার করে হাসপাতালে নিয়ে আসেন।\nআত্মহত্যার চেষ্টা করা চার তরুণী হলেন- কলি বেগম (২১), পপি আক্তার (২২), সুহাদা আক্তার তান্নি (১৬), সুলতানা আক্তার লিজা (২২)।\nতাদের অভিযোগ, ‘প্রশিক্ষক ও স্টোরের দাইত্বে থাকা দেলওয়ার হোসেন ও অফিস সহকারী আনোয়ারা বেগম তাদের উপর নির্যাতন করেন। এমনকি ঘটনার দিন সকাল ১১টার দিকে প্রশিক্ষক দেলওয়ার হোসেন তাদের সাথে খারাপ আচরণ করেছেন। দীর্ঘদিনের নির্যাতন-অপমান সহ্য করতে না পেরে তারা আত্মহত্যার চেষ্টা করেন।’\nসন্ধ্যা ৭ টার দিকে ওসমানী হাসপাতালের ক্যাজুয়ালটি বিভাগে গেলে দেখা যায় চার তরুণী চিকিৎসাধীন আছেন। এসময় কলি বেগম অভিযোগ করে বলেন, দীর্ঘদিন থেকে তাদেরকে শারিরীক এবং মানসিক নির্যাতন করা হয়। দেলওয়ার এবং আনোয়ারা মিলে নির্যাতন করেন। মাঝে মাঝে অফিস সহকারী আনোয়ারা তাদেরকে জুতাপেটাও করেন। এদিন সকালে খাবার নিয়ে প্রশিক্ষক দেলওয়ার তাদেরকে খারাপ কথাবার্তা বললে তারা আত্মহত্যার চেষ্টা করেন।\nতবে অভিযুক্ত প্রশিক্ষক ও স্টোরের অতিরিক্ত দায়িত্বে থাকা দেলওয়ার হোসেনের সাথে যোগাযোগ করা হলে তিনি বলেন, ওই প্রশিক্ষণার্থীরা সামান্য কিছু হলেই হাত কেটে ফেলেন। এর আগেও একাধিকবার তারা নিজেরাই হাত কেটে ফেলে। আমি মাত্র পাঁচ দিন ধরে ঊর্ধ্বতন কর্মকর্তাদের নির্দেশে স্টোরের অতিরিক্ত দায়িত্ব পালন করছি। এর আগে আনোয়ারা বেগম অতিরিক্ত দায়িত্ব পালন করতেন। প্রশিক্ষণার্থীদের বুঝিয়ে বলা হয়েছিল শিরনির জন্য অতিরিক্ত কোনো বরাদ্দ নেই স্টোরে যা বরাদ্দ সেগুলো দিয়েই রান্না করা হবে। কিন্তু তারা সেগুলো শুনতে চায়নি। তাই তারা কোন কারণ ছাড়াই এমন ঘটনা ঘটিয়েছে।\nঅপরদিকে অপর অভিযুক্ত এ প্রশিক্ষণ কেন্দ্রের অফিস সহকারী আনোয়ারা বেগমের মুঠোফোনে ফোন দেওয়া হলেও তিনি ফোন ধরেননি।\nএ ব্যাপারে বক্তব্য নিতে প্রশিক্ষণ কেন্দ্রের সহকারী ব্যস্থাপক লুৎফর রহমানের ব্যবহৃত মুঠোফোনে অন্তত ১৫ বার ফোন দেওয়া হলেও তিনি ফোন ধরেননি।


এখনই আসছে না নতুন ১০০০ টাকার নোট !– News18 Bengali\nএখনই আসছে না নতুন ১০০০ টাকার নোট !\nবেশ কয়েকদিন ধরেই শোনা যাচ্ছিল যে খুব শীঘ্রই বাজারে আসতে চলেছে নতুন ১০০০ টাকার নোট ৷\nUpdated:Feb 22, 2017 12:49 PM IST\n#কলকাতা: বেশ কয়েকদিন ধরেই শোনা যাচ্ছিল যে খুব শীঘ্রই বাজারে আসতে চলেছে নতুন ১০০০ টাকার নোট ৷ কেমন দেখতে হবে নতুন নোট তা নিয়ে জল্পনাও শুরু হয়ে যায় বিভিন্ন মহলে ৷ কিন্তু বুধবার কেন্দ্রীয় অর্থ সচিব শক্তিকান্ত দাস পরিষ্কার জানিয়ে দিয়েছেন, ‘এখনই বাজারে আসছে না নতুন ১০০০ টাকার নোট ৷ ৫০০ নোটের উপর বেশি জোর দেওয়া হচ্ছে ৷’\nহাজারের নোট ছাপানোর বিষয়টি গুজব বলে উড়িয়ে দিয়ে এদিন ট্যুইটে শক্তিকান্ত জানান এখনই বাজারে ফিরছে না ১০০০ টাকার নোট ৷ ছোট অঙ্কের নোট সরবরাহের ওপর এইমুহূর্তে বেশি জোর দিচ্ছে কেন্দ্র।\nকালো টাকা রুখতে গত বছর নভেম্বর মাসের ৮ তারিখ ৫০০ ও ১০০০ টাকার নোট বাতিল করার কথা ঘোষণা করেন প্রধানমন্ত্রী নরেন্দ্র মোদি ৷ নোট বাতিলের পর বাজারে নিয়ে আসা হয় নতুন ৫০০ ও ২০০০ টাকার নোট ৷\n২৪ ঘণ্টা আগেই বাজারে রটে যায় যে নতুন ১০০০ টাকার নোট খুব শীঘ্রই আসতে চলেছে ৷ নতুন ১০০০ টাকার নোট আগের নোটগুলির থেকে সাইজে ছোট হবে ৷ পাশাপাশি নোটে থাকবে নতুন ডিজাইন ৷ জাল টাকা রুখতে বাড়তি নিরাপত্তা ব্যবস্থা থাকবে নোটগুলিতে ৷ নতুন রঙের ১০০০ টাকার নোটটিতে দৃষ্টিহীনদের জন্য থাকবে ব্রেইল ৷ তবে আজ সকালে ট্যুইটে কেন্দ্রীয় অর্থসচিব জানান, এই মুহূর্তে এরকম কোনও পরিকল্পনা নেই কেন্দ্রের ৷ পাশাপাশি আরেকটি ট্যুইটে তিনি আবেদন করেন, ‘যতটা প্রয়োজন ততটাই টাকা এটিএম থেকে তুলুন। তা না হলে, অন্যান্য গ্রাহকরা সমস্যার সম্মুখীন হবেন।’\n#Bengali News#Don't Overdraw From ATMs#New 1000 Rupees Note#New Currency#No Rs. 1000 Comeback Yet#Shaktikanta Das\nFirst published: 12:49:58 PM Feb 22, 2017


ছেলের হাতের পুতুল নয় 'স্বাধীনতা'\nছেলের হাতের পুতুল নয় ‘স্বাধীনতা’\nপ্রায় দু’শো বছর ইংরেজ আধিপত্যের শাসনে থেকে অবশেষে ১৯৪৭ খ্রিস্টাব্দের ১৫ই আগস্ট পূর্ণ স্বাধীনতা অর্জন করে ঐতিহাসিক দেশ ভারতবর্ষ। মূলত শান্তিপূর্ণ হস্তান্তরের মাধ্যমে ভারত স্বাধীন হলেও এর পেছনে ছিলো বহু নির্মম, রক্তক্ষয়ী আন্দোলনের ইতিহাস!\nঔপনিবেশিক শক্তি প্রতিষ্ঠা :\n১৪৯৮ খ্রিস্টাব্দে পর্তুগীজ নাবিক ভাস্কো-দা-গামা ভারতের কালিকট বন্দরে আসেন। সেই সময় কালিকটের রাজা ছিলেন জামেরিন। এরপর আসেন জন ক্যাব্রাল, তিনিই ভারতে প্রথম পর্তুগীজ কুঠি স্থাপন করেন। এরপর পর্তুগীজ’দের দেখাদেখি ক্রমে অন্যান্য বহু ঔপনিবেশিক শক্তি ভারতে প্রবেশ করতে শুরু করে, যার মধ্যে ছিলো ওলন্দাজ, দিনেমার, ফরাসী এবং ব্রিটিশ ইস্ট ইন্ডিয়া কোম্পানি। অন্যান্য ঔপনিবেশিক শক্তিগুলি এক এক করে ফিরে গেলেও ফরাসী এবং ব্রিটিশ শক্তি ভারত থেকে তাদের ঘাঁটি সরায়নি। ফরাসী ঔপনিবেশিক ফ্রান্সিস ডুপ্লে ভারতে প্রথম সাম্রাজ্য স্থাপনের স্বপ্ন দেখেন, আর তাদের একমাত্র প্রতিপক্ষ ছিল ব্রিটিশ ইস্ট ইন্ডিয়া কোম্পানি অর্থাৎ ইংরেজ’রা। ফরাসী’রা তাদের কুঠি স্থাপন করেছিলো চন্দননগরে এবং ইংরেজ’দের কুঠি ছিলো কলকাতা’য়। কিন্তু অবশেষে ইংরেজ শক্তির শক্তি এবং কূটনীতির সামনে টিকতে পারেনি ফরাসী শক্তি, তাই তারা ভারতে তাদের সাম্রাজ্য স্থাপনের স্বপ্ন ছেড়ে দেয়।\nইংরেজ শক্তি স্থাপন এবং ভারতীয়দের বিদ্রোহ :\n১৭৫৭ খ্রিস্টাব্দে পলাশির যুদ্ধে জয়লাভের মধ্য দিয়ে ভারতে ইংরেজ শাসনের প্রতিষ্ঠা হলেও ১৭৬৪ খ্রিস্টাব্দে বক্সারের যুদ্ধে জয়লাভ করার পর চূড়ান্তভাবে ভারতে নিজেদের আধিপত্য স্থাপন করতে থাকে ব্রিটিশ ইস্ট ইন্ডিয়া কোম্পানি। এরপর থেকে প্রায় ড’শো বছর পর্যন্ত ভারতবর্ষে নিজেদের আধিপত্য কায়েম রেখেছিলো ইংরেজ শক্তি।\nধীরে ধীরে ইংরেজ শক্তির নির্মম শাসন ও শোষণ নীতিতে অতিষ্ট হয়ে ওঠে ভারতের সাধারণ নাগরিকগণ। আর এই ক্ষোভের প্রকাশ হতে থাকে একের পর এক বহু আঞ্চলিক বিদ্রোহের মধ্য দিয়ে। এর মধ্যে ফরাজী, ওয়াহাবি আন্দোলন, সন্ন্যাসী বিদ্রোহ, কৈবর্ত বিদ্রোহ, সাঁওতাল বিদ্রোহ ইত্যাদি এবং আরও একাধিক বিদ্রোহের নাম উল্লেখযোগ্য। এই সকল ক্ষুদ্র ক্ষুদ্র আঞ্চলিক বিদ্রোহ’গুলি অবশেষে ১৮৫৭ খ্রিস্টাব্দে মহাবিদ্রোহের রূপ নিয়ে আত্মপ্রকাশ ঘটায়। মহাবিদ্রোহের পরে ভারতের শাসনভার গ্রহণ করেন ইংল্যান্ড এর মহারাণী ভিক্টোরিয়া।\nএরপর ভারতের বৈপ্লবিক আন্দোলনে যুগান্তর ঘটতে দেখা যায়। এই সময় ভারতের বিভিন্ন স্থানে ছোট ছোট গুপ্ত বিপ্লবী সংস্থা গড়ে ওঠে, আর এই সব সংস্থায় অংশগ্রহণ করতে থাকে ভারতের বহু শিক্ষিত যুবক। আঞ্চলিক বিদ্রোহের পরিবর্তে একের পর এক ইংরেজ’দের ঊর্ধ্বতন আধিকারিকদের’কে হত্যা করার মাধ্যমে তাদের মনে ভীতি সঞ্চার করতে থাকে এরা। এঁদের মধ্যে ক্ষুদিরাম বসু, প্রফুল্ল চাকি, চন্দ্রশেখর আজাদ, ভগত সিং, বিনয়-বাদল-দীনেশ, বাঘাযতীন, রাজগুরু, সুখদেব প্রভৃতি নাম উল্লেখযোগ্য।\nজাতীয় কংগ্রেস প্রতিষ্ঠা :\nএরপর ১৮৮৫ খ্রিস্টাব্দে গড়ে ওঠে ভারতের জাতীয় কংগ্রেস দল। ১৮৮৫ সালের ২৮-৩০শে ডিসেম্বর বোম্বাই এর ‘গোকুলদাস তেজপাল সংস্কৃত কলেজ’-এ কলকাতার বিশিষ্ট আইনজীবী উমেশচন্দ্র ব্যানার্জি’র সভাপতিত্বে জাতীয় কংগ্রেসের প্রথম অধিবেশন বসে।\n১৮৮৫ থেকে ১৯০৫ খ্রিস্টাব্দ পর্যন্ত কংগ্রেসের নরমপন্থী যুগ হিসাবে চিহ্নিত করা হয়েছে। এই সময় তেমন বৃহৎ কোনও আন্দোলন ঘটেনি। ইংরেজ শক্তির সাথে আপোষের মধ্য দিয়েই ভারতের স্বাধীনতা অর্জন সম্ভব, এমনই ধারণা ছিলো এদের। কংগ্রেসের কিছু বিশিষ্ট নরমপন্থী নেতা ছিলেন দাদাভাই নৌরজী, কে. টি. তালাং, গোখলে, ফিরোজশাহ মেহতা, এ. এম. ধরমজী, বদরুদ্দীন তায়েবজি, উমেশচন্দ্র ব্যানার্জি, আনন্দ চারলু, সুরেন্দ্রনাথ ব্যানার্জি, রহমতউল্লা সাহানি, শ্রীশঙ্করণ আইয়ার, আনন্দমোহন বসু, দিনশা ওয়াচা, রাসবিহারী ঘোষ, লালমোহন ঘোষ, হেনরি কটন প্রমুখ।\nসেই সময় জাতীয় কংরেসে এক নতুন গোল বাঁধল। দলের মধ্যে একদল নিজেদেরকে চরমপন্থী হিসাবে দাবি করে বসল; যাদের কথা হল আপোষ নয়, ছিনিয়ে নিতে হবে স্বাধীনতা। এরপর ১৯০৭ খ্রিস্টাব্দে কংগ্রেসের সুরাট অধিবেশনে এই মতভেদ চূড়ান্ত পর্যায়ে পৌঁছালে অবশেষে জাতীয় কংগ্রেস দু’টি ভাগে বিভক্ত হয়ে যায়, যথা – নরমপন্থী ও চরমপন্থী। উল্লেখ্য, ১৯০৬ খ্রিস্টাব্দে জাতীয় কংগ্রেসের কলকাতা অধিবেশনে প্রথম ‘স্বরাজ’ কথাটি ব্যবহার করা হয়।\nজাতীয় কংগ্রেসের ১৯১৮ থেকে ১৯৪৭ পর্যন্ত সময়কালকে বলা হয় ‘গান্ধী যুগ’। এই সময় গান্ধীজির নেতৃত্বে জাতীয় কংগ্রেস দল ইংরেজদের বিরুদ্ধে একাধিক আন্দোলন করে। এর মধ্যে ‘আইন অমান্য আন্দোলন’, ‘অসহযোগ আন্দোলন’ এগুলি বিশেষ উল্লেখযোগ্য।\nসুভাষচন্দ্র বসু ও আজাদ-হিন্দ-ফৌজ :\n১৯২০ খ্রিস্টাব্দের পর ভারতের জাতীয় কংগ্রেসে সুভাষচন্দ্র বসু যোগদান করেন। ১৯২৪ খ্রিস্টাব্দে তাঁকে কলকাতা কর্পোরেশনের প্রধান নির্বাহী কর্মকর্তা হিসাবে নিযুক্ত করা হয়।\nপরপর দু’বার ভারতের জাতীয় কংগ্রেসের সভাপতি নিরবাচিত হয়েছিলেন সুভাষচন্দ্র। একটি ১৯৩৮ খ্রিস্টাব্দে হরিপুরা কংগ্রেস অধিবেশনে এবং অপরটি ১৯৩৯ খ্রিস্টাব্দের ত্রিপুরি অধিবেশনে; কিন্তু গান্ধীজী’র বিরাগভাজন হওয়াই ত্রিপুরি অধিবেশনে সভাপতির পদে ইস্তফা দেন তিনি। এরপর ১৯৩৯ সালে জাতীয় কংগ্রেস থেকে আলাদা হয়ে গিয়ে সুভাষচন্দ্র ‘ফরওয়ার্ড ব্লক’ নামে একটি নতুন দল গড়ে তোলেন।\nএরপর দ্বিতীয় বিশ্বযুদ্ধকালীন পরিস্থিতিতে জার্মানি’র হাতে বন্দী ভারতীয় সেনা নিয়ে সুভাষ গড়ে তোলেন ‘আজাদ-হিন্দ-বাহিনী’। এটি মূলত গড়ে উঠেছিল জাতীয়তাবাদী নেতা রাসবিহারী বসুর হাতে, ১৯৪৩ খ্রিস্টাব্দে রাসবিহারী বসু সেনাবাহিনীর দায়িত্ব সুভাষ চন্দ্র বসুকে হস্তান্তর করেণ। এই সময় সুভাষ ভারতের বাইরে বহু জায়গায় আজাদ-হিন্দ-বাহিনী’র সাহায্যের জন্য অনুরোধ চেয়ে বক্তৃতা দিতেন এবং বলতেন, “তোমরা আমাকে রক্ত দাও, আমি তোমাদের স্বাধীনতা দেবো।”\nসুভাষচন্দ্র ‘আজাদ-হিন্দ-বাহিনী’র সম্পূর্ণ নিজস্ব একটি সরকার প্রতিষ্ঠা করেন। অক্ষ শক্তির ৯টি দেশ এই সরকারকে স্বীকৃতি দান করেছিলো। এরপর সুভাষ ‘আজাদ-হিন্দ-বাহিনী’র সেনাবাহিনীর উদ্দেশ্যে “দিল্লী চলো” ধ্বনি দেন এবং ভারত থেকে ইংরেজ শক্তিকে বিতাড়িত করতে বদ্ধপরিকর হন।\n‘আজাদ-হিন্দ-ফৌজ’ মূলত জাপান থেকে আসা সাহায্যে ভর করে গড়ে উঠেছিলো। সুভাষচন্দ্র অবশ্য আশা করেছিলেন, ব্রিটিশদের উপর ‘আজাদ-হিন্দ-ফৌজ’-র হামলার খবর শুনে বিপুল সংখ্যক সৈন্য ভারতীয় সেনাবাহিনী থেকে এতে যোগ দেবে। কিন্তু তেমনটা ঘটলনা, বরং ভারতীয়রা ‘আজাদ-হিন্দ-ফৌজ’ এর সরকারকে সমর্থন করেনি।\nঅপরদিকে যুদ্ধ পরিস্থিতির অবনতির কারণে জাপান তার সৈন্যদের আইএনএ থেকে সরিয়ে নিতে থাকে এবং পাশাপাশি জাপান থেকে অর্থের সরবরাহ কমে যায়। অবশেষে, জাপানের আত্মসমর্পণের সঙ্গে সঙ্গে ‘আজাদ-হিন্দ-ফৌজ’ নিজেদের অস্ত্র ত্যাগ করতে বাধ্য হয়।\nউল্লেখ্য, ২০ বছরে মোট ১১ বার গ্রেফতার হয়েছিলেন সুভাষচন্দ্র।\nভারত-পাকিস্তান বিভাজন এবং ভারতের স্বাধীনতা দান :\nভারতীয়’দের একের পর এক আন্দোলনের ফলে ব্রিটিশ সরকার নাজেহাল হয়ে গিয়েছিল। তাছাড়া ১৯৪৬ সালে দ্বিতীয় বিশ্বযুদ্ধের পর ইংল্যান্ড এর আর্থিক কাঠামো খুবই দুর্ব‌ল হয়ে পড়েছিলো। এমতাবস্থায় ভারতকে স্বাধীন করে দেওয়ার সিদ্ধান্ত নেয় ইংরেজ সরকার। ঘোষণা করা হয়, ১৯৪৮ সালের ৩০শে জুন তারিখের মধ্যে ভারতবর্ষ’কে পূর্ণ স্বাধীনতা প্রদান করা হবে।\nকিন্তু এই সময় ভারতের জাতীয় কংগ্রেস এবং মুসলিম লিগ-এর মধ্যে বিবাদ জোড়ালো হয়ে উঠলে ভারতকে স্বাধীন করার সময় এগিয়ে নিয়ে আসেন লর্ড মাউন্টব্যাটেন।\n১৯৪৭ সালের ৩শরা জুন ব্রিটিশ সরকার ভারতকে দ্বিখণ্ডিত করার সিদ্ধান্ত অনুমোদন করে ঘোষণা করে, নবগঠিত দুই রাষ্ট্রকে অধিরাজ্য মর্যাদা দেওয়া হবে এবং ব্রিটিশ কমনওয়েলথ থেকে পৃথক হওয়ার পূর্ণ ক্ষমতা দু’টি রাষ্ট্রেরই থাকবে। ঘোষণা অনুযায়ী ভারতের পাঞ্জাব প্রদেশের উত্তর-পশ্চিম অংশ পৃথক হয়ে ‘পশ্চিম পাকিস্তান’ এবং বঙ্গের পূর্ব অংশ পৃথক হয়ে ‘পূর্ব পাকিস্তান’ হিসাবে গড়ে উঠবে। ভারত বিভাজনের এই খবরে এই সময় সারা দেশ জুড়ে চলতে থাকে অজস্র রক্তপাত, বিশেষ করে বঙ্গ এবং পাঞ্জাব প্রদেশে হিন্দু-মুসলমান পরস্পরের শত্রু হয়ে ওঠে। লাখো লাখো মানুষের প্রাণ যায় এই দাঙ্গা’য়।\nঅবশেষে যুক্তরাজ্যের পার্লামেন্টে পাস হওয়া ভারতীয় স্বাধীনতা আইন অনুসারে ব্রিটিশ ভারত ভারত ও পাকিস্তান নামক দু’টি স্বাধীন অধিরাজ্যে বিভাজিত হয়। এই আইন কার্যকর হয় ১৯৪৭ সালের ১৪ অগস্ট এবং সেই সঙ্গে নবগঠিত দুই রাষ্ট্রের নিজ নিজ গণপরিষদের উপর সম্পূর্ণ আইনবিভাগীয় কর্তৃত্ব অনুমোদিত হয়। এরপর ১৫ই আগস্ট তারিখে প্রথম স্বাধীন ভারতবর্ষের মাটিতে ত্রিরঞ্জিত জাতীয় পতাকা তোলেন প্রধানমন্ত্রী জওহর লাল নেহেরু।\nআজকের রাশিফল, ( Aajker Rashifol ) আজ শুক্রবার 15 নভেম্বর,…\nকেমন হতে চলেছে দীপিকা এবং রানভীরের প্রথম বিবাহ বার্ষিকী


১৪ জুলাই ২০১৯, ১৮:২৮\nআপডেট: ১৪ জুলাই ২০১৯, ১৯:৫১\nবলিউড তারকা শহীদ কাপুর নিজেই জানালেন, জীবনে কখনো মদ পান করেননি তিনি। কিন্তু যে দুটো ছবির জন্য তিনি সবচেয়ে বেশি পরিচিত, সেখানে তাঁকে দেখা গেছে তুমুল মাতাল চরিত্রে। এ বিবেচনায় বলতেই হয়, তিনি ভালো অভিনেতা। ডেকান ক্রনিকলে প্রকাশিত এক প্রতিবেদন অনুসারে, সম্প্রতি ‘কবির সিং’ ছবির ৩৮ বছর বয়সী এই তারকা এক সাক্ষাৎকারে জানিয়েছেন, যেকোনো জটিল চরিত্র তাঁকে টানে।\nগত ২১ জুন মুক্তি পেয়েছে শহীদ কাপুরের সর্বশেষ ছবি ‘কবির সিং’। এখন পর্যন্ত এই ছবিটি আয় করেছে ৩৪০ কোটি রুপি। এটিই ভারতীয় চলচ্চিত্র ইতিহাসের একমাত্র ‘এ’ সার্টিফিকেট পাওয়া প্রথম ও একমাত্র ছবি, যেটি ২০০ কোটির মাইলফলক পার করেছে। এ সার্টিফিকেট পাওয়ার অর্থ, ছবিটি কেবল প্রাপ্তবয়স্করাই দেখতে পারবেন। ছবিটিতে শহীদ কাপুর, কিয়ারা আদভানির অভিনয় প্রশংসিত হলেও অনেক নেতিবাচক রিভিউ রয়েছে ছবিটি নিয়ে। প্রথম দিনে কবির সিংয়ের আয় ২০ কোটি রুপি। যেটি শহীদ কাপুরের ছবির প্রথম দিনের সর্বোচ্চ আয়। দ্বিতীয় ও তৃতীয় দিনের আয় যথাক্রমে ২৩ ও ২৮ কোটি রুপি। এভাবে সপ্তাহ শেষে দেখা গেল, ছবিটি এখন পর্যন্ত এই বছরের দ্বিতীয় সর্বোচ্চ আয় করা ছবি। এর আগে কেবল ‘ভারত’ই প্রথম সপ্তাহে ‘কবির সিং’য়ের চেয়ে বেশি আয় করেছিল। কিন্তু সময়ের সঙ্গে ‘কবির সিং’ ছাড়িয়ে যায় ‘ভারত’কেও। এটি এখন পর্যন্ত এই বছরের সর্বোচ্চ আয় করা ছবি। আর ইতিমধ্যে বলিউডের সর্বকালের সর্বোচ্চ আয় করা ছবির তালিকায় নবম স্থান অধিকার করে নিয়েছে।\nআর এসব নেতিবাচক মন্তব্য মূলত নারীর উপস্থাপন নিয়ে। আরও স্পষ্টভাবে বললে হয়, কিয়ারা আদভানির প্রীতি চরিত্রের উপস্থাপন আর প্রীতির সঙ্গে কবির সিংয়ের আচরণ—এ সবকিছু ক্ষেপিয়েছে কিছু নারীবাদীদের। একজন তো বলেছেন, যখন বড় পর্দায় কবির সিং প্রীতির গায়ে হাত তোলে, আর হলে বসে দর্শক হাততালি দেয়, আর কিছুই এর চেয়ে ভয়ংকর হতে পারে না। সেসবের দাঁতভাঙা জবাবও দিয়েছেন পরিচালক সন্দ্বীপ ভাঙা। তবে সব বিতর্ক ছাপিয়ে মানুষ দলে দলে দেখেছে ‘কবির সিং’ আর প্রশংসায় ভাসিয়েছে। প্রশংসায় ভাসছেন দুই সন্তানের বাবা শহীদ কাপুর। তাই সাক্ষাৎকারের শুরুতেই শহীদ কাপুরের কাছে জানতে চাওয়া হলো, তাঁর এই ছবিগুলো তিনি সন্তানদের দেখাবেন কি না? শহীদ কাপুর উত্তর দিলেন, তিনি অবশ্যই দেখাবেন। তবে সে জন্য অবশ্যই কন্যা মিশা কাপুর (৩) আর পুত্র জৈন কাপুরের (১) শিশুকাল পার করে অন্তত কৈশোরে পা দিতে হবে। শহীদ কাপুর মনে করেন, তাঁকে বোঝার জন্য তাঁর সন্তানদের অবশ্যই তাঁর ছবিগুলো দেখা উচিত।\nশহীদ কাপুর যে চরিত্র একবার করেছেন, সেই একই ধরনের চরিত্রের দিকে তিনি আর ফিরেও তাকাননি। প্রতিবার বৈচিত্র্যময় আর চ্যালেঞ্জিং চরিত্র নেওয়ার বিষয়ে তিনি বলেন, ‘অভিনয় একটা পেশা। একজন অভিনেতা যে চরিত্রগুলো করেন, সেই চরিত্রগুলোই অভিনেতা হিসেবে তাঁর মানদণ্ড নির্ধারণ করে। অভিনয়শিল্পী হিসেবে আমরা যে চরিত্রগুলো করি, সেগুলো সমাজ থেকে উঠে আসা। আমি যদি আমার সন্তানদের সামনে মদ খেতাম, সিগারেট ফুঁকতাম, সেটা কি ভালো হতো? কিন্তু আমি এমন সব চরিত্র করি, যেগুলো মোটেই আমার মতো না। পর্দায় আমার সন্তানেরা যেভাবে আমাকে দেখবে, ওরা অবাক হয়ে যাবে। আর সেটিই অভিনয়শিল্পী হিসেবে আমাকে ভালো নম্বর দিতে সাহায্য করবে। একজন অভিনয়শিল্পীর জন্য এটি গুরুত্বপূর্ণ।’ শহীদ কাপুরের স্ত্রী মীরা রাজপুতের বয়স মাত্র ২৪। ২০১৫ সালের ৭ জুলাই মাত্র ২০ বছর বয়সে তাঁর সঙ্গে শহীদ কাপুরের বিয়ে হয়। ২ সন্তানের বাবা হিসেবে শহীদ কাপুরের বয়স ঠিক আছে। কিন্তু স্ত্রী মীরা রাজপুত কম বয়সেই ২ সন্তানের মা হয়ে গেলেন কি না? এমন প্রশ্নের জবাবে শহীদ কাপুর খুব মজার কথা বলেছেন। বলেছেন, তিনি নাকি বিয়ে করে, দ্রুত দুই সন্তানের বাবা হয়ে, সব পারিবারিক দায়িত্ব শেষ করে ক্যারিয়ারে মন দিতে চান!\nতাঁর ‘পুরুষতান্ত্রিক’ চরিত্র নিয়েও মুখ খুলছেন এই অভিনেতা। বলেছেন, ‘অভিনয়শিল্পী হিসেবে আমি সব সময় সততার সঙ্গে কাজ করতে চেয়েছি। আমার করা চরিত্রটা একজন ভালো মানুষের হতে পারে, খারাপ মানুষেরও হতে পারে। আর প্রতিটি মানুষের ভেতর তো কমবেশি একটা "ডার্ক সাইড" থাকেই। কেউ শতভাগ ভালো না। তাই বলে কি পর্দায় সেই চরিত্রগুলো উঠে আসবে না? তবে আমরা যখন খারাপগুলো আঙুল দিয়ে দেখানো বন্ধ করে দেব, তখনই সমস্যাগুলো বেড়ে চলবে। একটা সমস্যাকে সমস্যা হিসেবে চিহ্নিত না করলে তার সমাধান সম্ভব না।’


র‌্যাবের হাতে আটক হলেন হেলেনা জাহাঙ্গীর! - চট্টগ্রাম সংবাদ\nর‌্যাবের হাতে আটক হলেন হেলেনা জাহাঙ্গীর!\nপ্রকাশিত: ৯:৪৩ পূর্বাহ্ণ, জুলাই ৩০, ২০২১\nহালের আলোচিত সমালোচিত আওয়ামী লীগের মহিলা বিষয়ক উপ-কমিটি থেকে সদ্য পদ হারানো ব্যবসায়ী হেলেনা জাহাঙ্গীরকে আটক করেছে র‌্যাব। তাকে নিজেদের হেফাজতে নিয়ে জিজ্ঞাসাবাদ করছে র‌্যাপিড অ্যাকশন ব্যাটালিয়ন (র‌্যাব)।\nবৃহস্পতিবার (২৯ জুলাই) রাত সাড়ে এগারোটার দিকে র‍্যাবের অতিরিক্ত মহাপরিচালক (অপারেশন) কর্নেল কে এম আজাদ গণমাধ্যমকে বিষয়টি নিশ্চিত করেছেন।\nএরআগে রাতে হেলেনার গুলশান-২ এর ৩৬ নম্বর রোডের বাড়ির সামনে র‍্যাব-১ এর একটি গাড়ি এবং একটি হাইয়েস ব্র্যান্ডের গাড়ি দাঁড়িয়ে ছিল। পৌনে ১০টার দিকে র‍্যাবের ৩ জন নারী সদস্যরা ওই বাসায় প্রবেশ করেন। রাত সাড়ে ১১টার দিকে তাকে আটক করা হয়। এসময় তার বাসায় বেশ কয়েক বোতল বিদেশি মদ পাওয়ার কথা জানা যায়।\nচট্টগ্রাম ফিরছে এশিয়ান ইউনিভার্সিটির ১৬০ আফগান শিক্ষার্থী\nধর্ষনের অভিযোগকে পাত্তাই দিলনা ইউপি সদস্য,বললেন মামুলি বিষয়!\nবাঁশখালীতে স্ত্রীকে কুপিয়ে স্বামীর আত্মসমর্পন, বাবার বিরুদ্ধে ছেলের মামলা\nপারিবারিক বিভিন্ন বিষয় নিয়ে বনিবনা না হওয়ায় শাশুড়ি কে হত্যা!\nসাতকানিয়া থানা পুলিশের অভিযানে ১,০৫০ পিস ইয়াবাসহ গ্রেফতার ১ জন\nখুনের রোল মডেলের ভূমিকায় সাতকানিয়া, ১ মাসেই ৫ খুন!\nপুত্রবধুর আঘাতে আহত সেই শাশুড়ি নিহত\n২২ দিনের জন্য আটকে গেল বিয়ে!\nমীরসরাইয়ে পিতা কর্তৃক মেয়েকে ধর্ষণের অভিযোগ\nবিয়ের প্রলোভন দেখিয়ে চার বছর প্রেম,সালিশ বৈঠকে বিয়ে


ইনকিলাব ডেস্ক | প্রকাশের সময় : ১১ নভেম্বর, ২০১৮, ৪:০৩ পিএম\nভারতে মুসলিম পরিচয়বাহী সকল নাম পাল্টানোর যে হিড়িক পড়েছে তার মধ্যে খোদ বিজেপি সভাপতি অমিত শাহর নাম পাল্টানোরই কথা উঠেছে। তা বলেছেন ভারতের এক বিখ্যাত মুসলিম ঐতিহাসিক। তিনি বলেছেন, ‘বিজেপির সবার আগে অমিত শাহের নাম পাল্টানোর কথা ভাবা উচিত।’ খবর আনন্দবাজার পত্রিকা।\nজানা গেছে, আগ্রা উত্তর কেন্দ্রের বিজেপি বিধায়ক জগনপ্রসাদ গর্গ আগ্রার নাম পাল্টানোর দাবি করেছেন। কারণ, ‘আগ্রা’ শব্দটির কোনও অর্থ নেই তার কাছে। তাই তিনি চান, তাজমহলের শহরের নাম পাল্টে রাখা হোক ‘অগ্রবন’ কিংবা ‘অগ্রওয়াল’!\nএদিকে উত্তর প্রদেশের মুখ্যমন্ত্রী যোগী আদিত্যনাথ নাম বদলের ঢেউ তুলেছেন উত্তরপ্রদেশ জুড়ে। তার দাপটে ইলাহাবাদ হয়েছে ‘প্রয়াগরাজ’, ফৈজাবাদ ‘অযোধ্যা’।\nএর জেরে জগনপ্রসাদ শনিবার সাংবাদিক সম্মেলনে বলেন, ‘আগ্রা কথাটার কোনও মানে নেই। যেখানে ইচ্ছে খুঁজে দেখুন, কী তাৎপর্য আছে আগ্রা নামটার? আগে এখানে অনেক জঙ্গল ছিল। আগরওয়াল সম্প্রদায়ের লোকেরা থাকতেন এখানে। তাই নামটা হওয়া উচিত অগ্রবন বা অগ্রওয়াল।’\nভারতের প্রখ্যাত ইতিহাসবিদ ইরফান হাবিবকে এ নিয়ে প্রশ্ন করা হলে তিনি বলেন, ‘বিজেপির সবার আগে অমিত শাহের নাম পাল্টানোর কথা ভাবা উচিত। ওর পদবি ‘শাহ’-এর উৎস পারস্যে। এটা গুজরাটি নয়। এমনকি গুজরাট নামটাও এসেছে ‘গুর্জরত্র’ থেকে। এর শিকড়ও পারস্যে। এটাও পাল্টাক।’\nআলিগড় মুসলিম বিশ্ববিদ্যালয়ের ৮৭ বছরের এমেরিটাস অধ্যাপক ইরফান হাবিবের কথায়, এটা সঙ্ঘের হিন্দুত্ব নীতি।\nউল্লেখ্য, গত আগস্টে আগ্রা, বেরেলী এবং কানপুর বিমানবন্দরের নাম পাল্টানোর জন্য দিল্লিকে প্রস্তাব দিয়েছে যোগী সরকার। মোগলসরাই স্টেশনের পরে কানপুর বিমানবন্দরের নামও দীনদয়াল উপাধ্যায়ের নামে করতে চায় তারা।


পোল্যান্ডের প্রধানমন্ত্রী রাষ্ট্রপতির বিমানের দুর্ঘটনার পরিস্থিতি তদন্তের প্রথম পর্যায়ের ফলাফল ঘোষণা করবেন - খবর - রেডিও রাশিয়া\n28 এপ্রিল 2010, 14:59 0\nপোল্যান্ডের প্রধানমন্ত্রী রাষ্ট্রপতির বিমানের দুর্ঘটনার পরিস্থিতি তদন্তের প্রথম পর্যায়ের ফলাফল ঘোষণা করবেন\nপোল্যান্ডের প্রধানমন্ত্রী ডোনাল্ড টুস্ক রাষ্ট্রপতির বিমানের দুর্ঘটনার পরিস্থিতি তদন্তের প্রথম পর্যায়ের ফলাফল ঘোষণা করবেন. এ সম্বন্ধে জানিয়েছেন পোলিশ সরকারের প্রেস-সেক্রেটারি পাভেল গ্রাশ্য. তাঁর কথায়, এর পর পোলিশ বিশেষজ্ঞরা মস্কোয় যাবেন এবং সেখানে রাশিয়ার বিশেষজ্ঞদের সাথে একত্রে কাজ চালিয়ে যাবেন.\nপোল্যান্ডের প্রধানমন্ত্রী ডোনাল্ড টুস্ক রাষ্ট্রপতির বিমানের দুর্ঘটনার পরিস্থিতি তদন্তের প্রথম পর্যায়ের ফলাফল ঘোষণা করবেন. এ সম্বন্ধে জানিয়েছেন পোলিশ সরকারের প্রেস-সেক্রেটারি পাভেল গ্রাশ্য. তাঁর কথায়, এর পর পোলিশ বিশেষজ্ঞরা মস্কোয় যাবেন এবং সেখানে রাশিয়ার বিশেষজ্ঞদের সাথে একত্রে কাজ চালিয়ে যাবেন. এক সপ্তাহ আগে একটি বিশেষ সাংবাদিক সম্মেলনে পোল্যান্ডের প্রধান অভিশংসক আঞ্জেই শেরেমেত তদন্তের প্রক্রিয়া সম্পর্কে জানান যে, দুটি পৃথক পৃথক তদন্ত চলছেঃ পোল্যান্ডের এবং রাশিয়ার. পোল্যান্ডের অভিশংসক দপ্তর সমস্ত আনুষ্ঠানিকতা পুরণ করছে, আন্তর্জাতিক বিধান অনুযায়ী আইনীয় সাহায্যের জন্য রাশিয়ার সহকর্মীদের কাছে আবেদন করে, যোগ করেন তিনি.


কৌঁশুলিদের বিরুদ্ধে নারীদের হয়রানির অভিযোগ | উত্তর আমেরিকা\nকৌঁশুলিদের বিরুদ্ধে নারীদের হয়রানির অভিযোগ\nপ্রকাশ: ১০ জুলাই ২০২০, ২০: ৩৭\nনিউইয়র্কের বাংলাদেশি আমেরিকান কিছু ইমিগ্রেশন আইনজীবী বা তাদের সহকারীদের কাছে স্বদেশি নারীরা হেনস্তার শিকার হচ্ছেন বলে অভিযোগ উঠেছে। আর্থিক, দৈহিক বা মানসিকভাবে তাঁরা হেনস্তার শিকার হচ্ছেন। আবার নানা ফাঁদে ফেলে অতিরিক্ত অর্থ আদায়ের অভিযোগ এনেছেন পুরুষ মক্কেলও। এসব অভিযোগ এনে কয়েকজন ভুক্তভোগী আইনজীবী বা তাদের সহকারীদের বিরুদ্ধে মামলাও করেছেন।\nঅ্যাসাইলাম বা আশ্রয় আবেদনসহ বিভিন্ন মামলায় সহযোগিতার জন্য আইনজীবীদের কাছে যান মক্কেলরা। আমেরিকায় নতুন আসার পর অনেকেই দুর্বল অবস্থায় থাকেন। এ দেশের বা রাজ্যের আইনকানুন সম্পর্কে পরিষ্কার ধারণাও থাকে না। নিজের ইমিগ্রেশনের আবেদনের মামলা চলায় নানাভাবে হয়রানির শিকার হওয়ার পরও চাইলেই পুলিশের কাছে অভিযোগ বা আইনের আশ্রয় নিতে পারেন না। এ সুযোগে আইনজীবী বা তাদের সহকারীদের কেউ কেউ অভিবাসনপ্রত্যাশী বাংলাদেশি নারীদের দৈহিক, আর্থিক বা মানসিকভাবে হয়রানি করছেন। কথার ফাঁকে কৌশলে ব্যক্তিগত বিষয়গুলোও জেনে নেন। মামলা পরিচালনার সঙ্গে সঙ্গে বিভিন্ন ফাঁদে ফেলে দ্বিগুণ/তিনগুণ অর্থ নেওয়ার পাঁয়তারা করেন। একই সঙ্গে নারী মক্কেলদের সঙ্গে জোর করে অনৈতিক সম্পর্ক গড়ারও চেষ্টা করেন।\nব্রঙ্কসের পরিচিত মুখ এক আইনজীবীর বিরুদ্ধে গ্রাহকের সঙ্গে জোর করে অনৈতিক সম্পর্ক গড়ার অভিযোগ করেছেন এক নারী গ্রাহক। বর্তমানে তিনি ওই আইনজীবীর বিরুদ্ধে মামলার প্রস্তুতি নিচ্ছেন। উকিল নোটিশ প্রদান করেছেন। নারী গ্রাহক জানান, আমি যখন তার অফিসে যাই কথা বলার ঘণ্টা খানিক পরে সে আমাকে অনৈতিক প্রস্তাব প্রদান করে এবং আমার হাত ধরে ফেলে। পরে আমি তার অফিস ত্যাগ করি।\nজ্যাকসন হাইসের এক আইনজীবীর সহকারীর বিরুদ্ধেও একই রকম অভিযোগ উঠেছে। ওই নারী তাঁর স্বামীর কাছে অভিযোগ করে বলেন, তিনি আর এই আনজীবীর কাছে যাবেন না। ওই আইনজীবী একান্তে কথা বলার জন্য অফিসের দরজা লাগিয়ে দেন। তিনি মামলার অগ্রগতি জানতে চাইলে তখন আইনজীবী তাঁকে জড়িয়ে ধরেন এবং পিঠ চাপড়ে দেন। প্রায় সময় আইনজীবী তাঁর সঙ্গে এসব আচরণ করেন। মামলার ক্ষতি হবে মনে করে নীরবে সব সহ্য করেছেন তিনি।\nব্রুকলিনের এক আইনজীবীর বিরুদ্ধে ফাঁদে ফেল বেশি অর্থ আদায়ের অভিযোগ করেছেন ব্রঙ্কসে বসবাসরত মো. সুমন নামে এক বাংলাদেশি আমেরিকান। তিনি বলেন, আইনজীবীর সঙ্গে চুক্তিতে ছিল, গ্রিনকার্ড পাওয়া পর্যন্ত ২০ হাজার ডলার দেবেন তিনি। কিন্তু সম্প্রতি ওই আইনজীবী তাঁকে মামলার বেড়াজালে পেঁচিয়ে আরও পনেরো হাজার ডলার দাবি করেন। সুমন এ বিষয়ে আইনজীবীর বিরুদ্ধে বিস্তারিত ব্যাখ্যা করে সংবাদ সম্মেলন করবেন বলে প্রথম আলো উত্তর আমেরিকাকে জানান।\nজ্যাকসন হাইটসের আরও এক আইনজীবীর বিরুদ্ধে জোর করে অনৈতিক সম্পর্ক গড়ার অভিযোগ পাওয়া গেছে। এই আইনজীবীর বিরুদ্ধে সামাজিক যোগাযোগ মাধ্যমে এরই মধ্যেই পোস্ট দিয়েছেন ভুক্তভোগী। এ ঘটনা বাংলঅদেশি কমিউনিটিতে বেশ আলোচিত হচ্ছে।\nএদিকে জ্যাকসন হাইটসের আরেক আইনজীবীর সহকারীর বিরুদ্ধ মামলা করা হয়েছে। অভিযোগে জানা যায়, ডলার কম দেওয়ায় মামলার শুনানিতে সংশ্লিষ্ট আইনজীবী প্রয়োজনীয় নথিপত্র দাখিল না করায় রায় ভুক্তভোগীর বিরুদ্ধে চলে যায়।\nব্রুকলিনের মো. সুলতান আইনজীবীর বিরুদ্ধে মামলায় অবহেলার অভিযোগ এনে মামলাটি করেন। বর্তমানে মামলাটি বিচারাধীন রয়েছে। আইনজীবীর সহকারী একটি সমিতির পদেও বহাল আছেন।


শ্রীদেবীকে হত্যা জীবন বীমার অর্থের জন্য ! | srijonmusicbd\nবলিউডের গুণী অভিনেত্রী শ্রীদেবীর মৃত্যুর প্রায় তিন মাস হতে চলেছে। কিন্তু নয়া মোড় নিয়েছে তার এই মৃত্যু রহস্য। প্রশ্ন উঠেছে এটি কি স্বাভাবিক মৃত্যু ছিলো, নাকি হত্যা? এর ফলে শ্রীদেবীর মৃত্যুর বিষয়টি নিয়ে ফের সরগরম হয়ে উঠেছে ভারত তথা বিশ্বমিডিয়া। দুবাইয়ের বিলাসবহুল হোটেল জুমেরিয়াহ এমিরেটস টাওয়ারের একটি অ্যাপার্টমেন্টের বাথটাবে ডুবে এ অভিনেত্রীর মৃত্যু ঘটে। কিন্তু তার মৃত্যু নিয়ে শুরু থেকেই রহস্য ও সন্দেহের সৃষ্টি হয়েছিল। এবার প্রাক্তন এসিপি বেদ ভূষণ শ্রীদেবীর মৃত্যুকে ঘিরে বহু তথ্য প্রকাশ্যে এনেছেন।\nতার মতে, এটি স্বাভাবিক মৃত্যু নয়! শ্রীদেবীকে খুন করা হয়েছে। তাও আবার পরিকল্পনা মাফিক। যদিও এসিপি ভূষণ কাউকে সরাসরি দোষারোপ করেননি। তবে সম্প্রতি এক সাক্ষাৎকারে, বেদ ভূষণ দুবাই পুলিশের মযয়নাতদন্তের কিছু রিপোর্ট সামনে এনে বলেন তিনি এই রিপোর্টে সন্তুষ্ট নন। তিনি বলেন, বাথটাবের জলে জোর করে ফেলে যেকোনও ব্যক্তিকে খুন করা সম্ভব। আর এই ধরনের খুনে কোনো প্রমাণ থাকে না। ফলে খুব সহজেই একে দুর্ঘটনাজনিত মৃত্যু বলা যায়।\nতিনি আরো বলেন, শ্রীদেবীর মৃত্যুর তদন্ত করার জন্য, দুবাইয়ের জুমেইরাহ এমিরেটস টাওয়ার্সে গিয়েছিলেন তিনি। কিন্তু হোটেলের ওই ঘরে তাকে ঢুকতে দেয়া হয়নি। তাই তিনি পাশের ঘর থেকে সম্পূর্ণ ঘটনাটি বোঝার চেষ্টা করেছেন। তাছাড়া তিনি দুবাই পুলিশের কাছে, শ্রীদেবীর শরীরের স্যাম্পল এবং অভিনেত্রীর ফুসফুসে কতটা জল জমেছে তার তথ্য চাইলে তা দিতে রাজি হননি তারা। এতসবের পর তিনি সিদ্ধান্তে এসেছেন, যে শ্রীদেবীর মৃত্যু স্বাভাবিক নয়, বরংচ খুন করা হয়েছে তাকে।\nসম্প্রতি বেদ ভূষণ জানান, দাউদ ইব্রাহিমও নাকি জড়িয়ে থাকতে পারেন পরিকল্পিত খুনের কেসে। আসলে যে হোটেলে শ্রীদেবীর মৃত্যু হয়, সেই জুমেইরাহ এমিরেটস টাওয়ারটির মালিক দাউদ ইব্রাহিম। ফলত ভূষণ মনে করছেন, শ্রীদেবীর মৃত্যুর পিছনে হাত থাকতে পারে দাউদের। দাউদের নাম জড়ানো ছাড়াও প্রকাশ্যে এসেছে আরেক চাঞ্চল্যকর তথ্য।\nচলচ্চিত্র নির্মাতা সুনীল সিংয়ের আইনজীবী বিকাশ সিং সম্প্রতি দাবি করেছেন, শ্রীদেবীর নামে ওমানে ২৪০ কোটি টাকার ইনসিওরেন্স পলিসি কেনা হয়। সেই পলিসির মূল দফা অনুযায়ী, পলিসির টাকাটা তখনই এনক্যাশড হবে যদি শ্রীদেবীর মৃত্যু দুবাইতে হয়। আর ঘটনাক্রমে সেটাই হয়েছে। তাই বেদ ভূষণসহ ফিল্ম মেকার সুনীল সিংও দাবি করেছিলেন যে শ্রীদেবীর মৃত্যু স্বাভাবিক নয়। তাকে খুনই করা হয়েছে।\nরোহিঙ্গা শিশুদের রক্ষায় বিশ্বকে এগিয়ে আসার আহবান প্রিয়াঙ্কার\nমাকে নিয়ে আবেগঘন চিঠি শ্রীদেবী কন্যার


নন-এমপিও শিক্ষকদের দাবিও আন্তরিকতার সঙ্গে বিবেচনা করুন | Abu Sayeed Khan\nনন-এমপিও শিক্ষকদের দাবিও আন্তরিকতার সঙ্গে বিবেচনা করুন\nby Abu Sayeed Khan | Jan 24, 2013 | কলাম\nজানুয়ারি ৯, ২০১৩। রাজধানীর জাতীয় প্যারেড ময়দান। দেশের প্রত্যন্ত অঞ্চল থেকে ২৬ হাজার বেসরকারি প্রাথমিক বিদ্যালয়ের লক্ষাধিক শিক্ষক সেখানে সমবেত হয়েছিলেন। প্রধানমন্ত্রী শেখ হাসিনা এই ২৬ হাজার ২০০টি বেসরকারি প্রাথমিক বিদ্যালয়কে জাতীয়করণের ঘোষণা দেন। ঘোষণার সঙ্গে সঙ্গে উল্লাসে ফেটে পড়েন সমবেত শিক্ষক-শিক্ষিকারা। জাতীয়করণ হওয়ায় সংশ্লিষ্ট শিক্ষকরা সরকারি প্রাথমিক বিদ্যালয়ের শিক্ষকদের মতো বেতন-ভাতা পাবেন। স্বাধীনতার পর শিক্ষার আলো ছড়িয়ে দিতে ১৯৭২ সালে বঙ্গবন্ধুর সরকার ৩৬ হাজার ১৬৫টি প্রাথমিক বিদ্যালয় জাতীয়করণ করে। তারপর এই জাতীয়করণ প্রক্রিয়া থেমে যায়। কেবল হুসেইন মুহম্মদ এরশাদের শাসনামলে হাজারখানেক স্কুল জাতীয়করণ করা হয়েছিল। এই প্রথম দেশের সব স্থায়ী-অস্থায়ীভাবে নিবন্ধিত, অনুমতিপ্রাপ্ত, অনুমতির জন্য সুপারিশকৃত এবং অনুমোদনের অপেক্ষমাণ সব বিদ্যালয় জাতীয়করণ করা হলো। এটি কেবল সংশ্লিষ্ট শিক্ষকদের জীবনেই নয়, জাতীয় ক্ষেত্রেও ইতিবাচক পদক্ষেপ। তৃণমূলে সবার জন্য শিক্ষা প্রসারে গুরুত্বপূর্ণ অবদান রাখবে এই উদ্যোগ।\nযখন প্রধানমন্ত্রী জাতীয় প্যারেড ময়দানে এই ঘোষণা দিচ্ছিলেন, তখন প্রেস ক্লাবের সামনে কয়েক হাজার নন-এমপিও মাধ্যমিক স্কুল, কলেজ ও মাদ্রাসার শিক্ষক এমপিওভুক্তির দাবিতে অনশন করছিলেন। সেখান থেকে তারা শিক্ষা মন্ত্রণালয়ের দিকে অগ্রসর হওয়ার উদ্যোগ নিলে পুলিশ পিপার স্প্রে ছুড়ে তাদের ছত্রভঙ্গ করে দেয়। সংবাদপত্রে, বৈদ্যুতিন মাধ্যমে আমরা একদিকে হাস্যোৎফুল্ল প্যারেড ময়দানের শিক্ষকদের ছবি, অন্যদিকে পুলিশের তাড়া খাওয়া শিক্ষকদের করুণ দৃশ্য দেখতে পাই। ঘটনার এখানেই শেষ নয়। গত কয়েকদিন ধরে অনশনরত শিক্ষকরা প্রেস ক্লাব চত্বর, শহীদ মিনার, রমনা বটমূল_ যেখানেই বসছেন সেখান থেকে তাড়া খেয়ে ফিরছেন।\nঅনশন বা অবস্থান ধর্মঘট শান্তিপূর্ণ আন্দোলনের একটি মাধ্যম। এটি করতে না দেওয়া গণতন্ত্র ও মানবাধিকারের সুস্পষ্ট লঙ্ঘন। পুলিশ বলছে, তাদের ওইসব স্থানে অবস্থান করার অনুমতি নেই। সেটি হয়তো সত্য, কিন্তু তার চেয়ে সত্য জনগণ বা তাদের কোনো বিক্ষুব্ধ অংশ সর্বদাই আইনি ছক মেনে, অনুমতি নিয়ে প্রতিবাদ-প্রতিরোধ করে না। আর এ প্রতিবাদ তাদের সাংবিধানিক অধিকার। এই সত্য কি সংশ্লিষ্টরা বুঝতে অপারগ?\nএমপিওভুক্তির দাবিতে আন্দোলনরত শিক্ষকদের প্রতি বর্তমান সরকারের এই আচরণ কোনো বিবেচনাতেই সমর্থনযোগ্য নয়। দেশের নাগরিক হিসেবে সরকারের এই আচরণে লজ্জা ও ঘৃণাবোধ করছি। ভাবতে কষ্ট লাগে, এভাবে শিক্ষকরা তাড়া খেয়ে ফিরছেন আর আমরা মুখ ঘুরিয়ে রেখেছি। দুয়েকজন বাম নেতা ও নাগরিক সমাজের কেউ কেউ সেখানে গিয়ে মুখরক্ষা করছেন। কিন্তু কার্যকরভাবে তাদের পাশে কেউ দাঁড়াচ্ছেন না। অতীতে এভাবে নাগরিক সমাজের কোনো অংশ নাজেহাল হলে বিশ্ববিদ্যালয় থেকে ছাত্র সংগঠনগুলো মিছিল নিয়ে ছুটে আসত, রাজনৈতিক দলের কর্মীরা সমাবেশে হাজির হতো। এখন আর এমনটা ঘটছে না, বৃহত্তর নাগরিক সমাজকে বিষয়টি তেমন নাড়া দেয় না।\nআমরা কি একবারের জন্যও ভেবে দেখেছি, এই ৭ হাজার বেসরকারি প্রতিষ্ঠানের শিক্ষকরা যে দাবি করছেন তা কতটুকু যৌক্তিক? দেশে ৩৩ হাজার মাধ্যমিক ও উচ্চ মাধ্যমিক শিক্ষা প্রতিষ্ঠান আছে, এর মধ্যে ২৬ হাজার এমপিওভুক্ত শিক্ষা প্রতিষ্ঠান। সেগুলোতে শিক্ষকরা ১০০ ভাগ বেতন ও অন্যান্য ভাতা পাচ্ছেন। বাড়িভাড়া-মেডিকেল ভাতা নিয়ে তাদেরও অসন্তোষ রয়েছে, তবে সেটি পূরণে সরকার প্রতিশ্রুতিবদ্ধ। কিন্তু ৭ হাজার স্কুল-কলেজ-মাদ্রাসার শিক্ষক বেতন-ভাতা থেকে সম্পূর্ণ বঞ্চিত। ছাত্রবেতন থেকে আসা অর্থের ওপর নির্ভর করে নামমাত্র বেতনে চলতে হচ্ছে তাদের। অথচ নন-এমপিওভুক্ত স্কুলগুলো অন্য স্কুলগুলোর মতোই সরকারের সব শর্ত পূরণ করেছে এবং সরকারিভাবে স্বীকৃতিপ্রাপ্ত। কিন্তু তাদের মান্থলি পে-অর্ডার (এমপিও) দেওয়া হচ্ছে না। এর অর্থ এই যে_ চাকরি দেওয়া হলো, কিন্তু মাসিক বেতনের আদেশ দেওয়া হলো না। এই আদেশ কোনো কোনো প্রতিষ্ঠানে ৬ মাস বা এক বছরে মিলেছে, অথচ কোনো কোনো প্রতিষ্ঠানে ২০ বছরেও মিলছে না। এ ক্ষেত্রে লক্ষ্য করা গেছে, যে সরকারই ক্ষমতায় এসেছে তাদের আনুকূল্যে হঠাৎ গজিয়ে ওঠা প্রতিষ্ঠান এমপিওভুক্ত হয়েছে এবং পুরনো স্বীকৃতিপ্রাপ্ত স্কুলগুলো বরাবরই বঞ্চিত থেকেছে। এ ক্ষেত্রে কোনো সরকারই কোনো যুক্তির ধার ধারেনি, প্রভাব খাটিয়েছে, ক্ষমতার অপব্যবহার করেছে। যদি একই নিয়মে এমপিওভুক্ত করার প্রক্রিয়া থাকত, তবে ক্ষোভ এতটা তীব্র হতো না। শিক্ষা ব্যবস্থার এ দ্বৈততা বৈষম্য তৈরি করেছে যা সুশাসনেরও পরিপন্থী।\nলক্ষ্য করা যাচ্ছে, ২০ বছর অপেক্ষার পর এমপিওভুক্ত হলেও চাকরির কাল গণনা শুরু হয় এমপিওভুক্তির পর থেকে। ফলে এক বছরের অভিজ্ঞ শিক্ষকদের সঙ্গে ২০ বছরের অভিজ্ঞতাসম্পন্ন শিক্ষকদের কোনো পার্থক্য থাকছে না। একই সময় থেকে চাকরির মেয়াদকাল গণনা হচ্ছে, অর্থাৎ ২০ বছর পর এমপিওভুক্তির কারণে ওইসব শিক্ষকের জীবন থেকে ১৯টি বছর হারিয়ে যাচ্ছে। এমন অনিয়ম ও অব্যবস্থাপনার অনেক উদাহরণ দেওয়া যাবে। সর্বোপরি এমপিও পাওয়ার ক্ষেত্রে রয়েছে স্থানীয় এমপির কাছ থেকে ডিও লাভ এবং আমলাদের সন্তুষ্ট করার নানা কসরত।\nএমন বাস্তবতায় একটি স্বচ্ছ প্রক্রিয়ার মাধ্যমে সকল স্কুলকে এমপিওর আওতায় নিয়ে আসা সর্বাগ্রে বিবেচ্য। একবারে সেই দায়িত্ব গ্রহণ সরকারের জন্য কঠিন হতে পারে। তবে পর্যায়ক্রমে তা বাস্তবায়িত হতে পারে, যেমনটি প্রাথমিক শিক্ষা জাতীয়করণ (তিনটি ধাপে) বাস্তবায়নের ক্ষেত্রে হয়েছে।\nশিক্ষামন্ত্রী নুরুল ইসলাম নাহিদ শিক্ষকদের উদ্দেশে বলেছেন, আপনারা ফিরে যান, আমি আপনাদের হয়ে লড়ছি। কিন্তু এ কথা তাদের ডেকে আলোচনার টেবিলে বলাটাই ছিল সঙ্গত। সরকার যদি এটি বিবেচনা করার ক্ষেত্রে আন্তরিক হয়, তবে সংগ্রামরত শিক্ষকদের কেন এভাবে লাঞ্ছিত করা হচ্ছে? এ প্রসঙ্গে উল্লেখ্য, ১ থেকে ৪ অক্টোবর শিক্ষকরা ঢাকায় বিভিন্ন কর্মসূচি পালন করেন। তখন প্রধানমন্ত্রীর সঙ্গে তারা বসার প্রস্তাব দিলে সংশ্লিষ্ট মন্ত্রণালয়ের জনৈক কর্মকর্তা তাদের আশ্বস্ত করেন। সংগ্রামরত শিক্ষকদের কাছে শুনেছি, প্রধানমন্ত্রীর দফতর থেকে ২ ডিসেম্বর বৈঠকের কথা বলা হয়েছিল। কিন্তু তা অনুষ্ঠিত হয়নি। এমন অনিশ্চয়তায়, ক্ষোভে, অপমানে দিনাজপুরের শিক্ষক নেতা দিলীপ কুমার আত্মহত্যা করেন। শিক্ষক নেতৃবৃন্দ প্রধানমন্ত্রীর দফতরে যোগাযোগ অব্যাহত রাখেন। সর্বশেষ ১১ ডিসেম্বর প্রধানমন্ত্রী সময় দেবেন বলা হয়। কিন্তু সেটিও পিছিয়ে যায়। এরপর তারা প্রধানমন্ত্রীর দফতর থেকে কোনো সাড়া না পেয়ে বাধ্য হয়ে আবার ঢাকায় এসে অনশন শুরু করেন। সংশ্লিষ্ট মন্ত্রী, সচিব কেউ তাদের সঙ্গে দেখা করতে চাইছেন না। তারা জাতীয় মানবাধিকার কমিশনের চেয়ারম্যান অধ্যাপক মিজানুর রহমানের কাছে গিয়েছিলেন। তিনি তাদের দাবির প্রতি সমর্থন জানিয়েছেন। কিন্তু তাতে সরকারের কতটুকু টনক নড়বে?\nসৃষ্ট পরিস্থিতিতে তারা স্থান বদল করে সমবেত হয়ে অনশন কর্মসূচি পালন করছেন। কিন্তু কোথাও স্থির হয়ে বসতে পারছেন না। পুলিশ-র‌্যাব পিপার স্প্রে দিয়ে অনশনরত শিক্ষক-শিক্ষিকাদের আরও অস্থির করে তুলছে। কিন্তু তারা রাজধানী ছাড়তে পারছেন না। বাড়িতে ফিরে অর্ধাহারে-অনাহারে ক্লিষ্ট পরিবার-পরিজনের কাছে কী আশার বাণী শোনাবেন? আমি যখন এ নিবন্ধটি লিখছি, তখন খবর পেলাম, ঢাকায় আগত পটুয়াখালীর শিক্ষক মোহাম্মদ সেকেন্দার আলী পিপার স্প্রেতে আক্রান্ত হয়ে অসুস্থ অবস্থায় বাড়িতে ফিরে গিয়েছিলেন। দুর্ভোগ, অসুস্থতা ও হতাশায় ১৪ জানুয়ারি তিনি নিজ বাড়িতে মারা গেছেন।\nআমরা কি জানি, কীভাবে রাজধানীতে তাদের দিন কাটছে? কয়েকজনের সঙ্গে আলাপ করে জেনেছি, কেউ আত্মীয়ের বাড়িতে, কেউ স্বল্প রেটের হোটেলে, ছাত্রাবাসে ছাত্রদের গলগ্রহ হয়ে থাকছেন, কেউ মসজিদে আশ্রয় নিয়েছেন। সেখান থেকে বিভিন্ন স্থানে একত্র হচ্ছেন, তাড়া খাচ্ছেন। এটি আমাদের কাছে অমর্যাদাকর ব্যাপার। এ অবস্থায় শিক্ষকদের প্রতিনিধিদের সঙ্গে কথা বলে সুরাহার জন্য সরকারের প্রতি আহ্বান জানাই।\nকারও অবোধগম্য নয় যে, সরকারের সীমাবদ্ধতা আছে। তবে শিক্ষিত জনগোষ্ঠী গড়ে তুলতে রাষ্ট্রীয় সীমাবদ্ধতার মুখেও শিক্ষাকে অগ্রাধিকার দিতে হবে। আজ জিডিপির মাত্র শতকরা ২.২৩ ভাগ শিক্ষাক্ষেত্রে ব্যয় হচ্ছে, অথচ নেপালে শতকরা ৪.৭ ভাগ, ভারতও আমাদের চেয়ে অনেক এগিয়ে, তাদের শতকরা ৩.৩ ভাগ। আমাদের বরাদ্দ বাড়াতে হবে। শিক্ষকতাকে বেতন-ভাতা আকর্ষণীয় করে তুলতে হবে, যাতে মেধাবীরা শিক্ষকতার পেশা গ্রহণে আগ্রহী হয়। বেতন-ভাতা না বাড়িয়ে শিক্ষার মান বাড়ানো সম্ভব নয়। শিক্ষা খাতে বরাদ্দকে বিনিয়োগ হিসেবে ভাবতে হবে। মনে রাখতে হবে, দক্ষ মানবশক্তি গড়ে তোলার জন্য শিক্ষা খাতে অধিকতর বিনিয়োগের বিকল্প নেই।


পণ্যের মান ও সেবা নিশ্চিত করে গ্রাহকদের আস্থা অর্জন করতে হবে : বাণিজ্যমন্ত্রী - Truth's Here\nপণ্যের মান ও সেবা নিশ্চিত করে গ্রাহকদের আস্থা অর্জন করতে হবে : বাণিজ্যমন্ত্রী\nবাণিজ্যমন্ত্রী টিপু মুনশি বলেছেন, দেশে ই-কমাসের জনপ্রিয়তা বৃদ্ধি পাচ্ছে। পণ্যের মান ও সেবা নিশ্চিত করে গ্রাহকদের আস্থা অর্জন করতে হবে। দেশের চলমান পরিস্থিতিতে ই-কমার্স গ্রাহকদের চাহিদা পূরণে গুরুত্বপূর্ণ ভূমিকা পালন করে যাচ্ছে। এতে করে প্রধানমন্ত্রী শেখ হাসিনার ডিজিটাল বাংলাদেশের স্বপ্ন বাস্তবায়নে দেশ আরও একধান এগিয়ে গেল। কোভিড -১৯ এর কারনে যারা ঘরে অবস্থান করছেন, তাদের ই-কমার্স সার্ভিস দিয়ে যাচ্ছে।\nবুধবার বাণিজ্যমন্ত্রী বাংলাদেশ সচিবালয়ে বাণিজ্য মন্ত্রণালয়ের সম্মেলন কক্ষ থেকে ই-কমার্সের উদ্যোগে করোনাভাইরাস পরিস্থিতিতে বাণিজ্য মন্ত্রণালয় ও ই-ক্যাবের অন-লাইন যৌথ সাংবাদিক সম্মেলনে প্রধান অতিথির বক্তৃতায় এসব কথা বলেন।\nবাণিজ্যমন্ত্রী বলেন, এ মুহূর্তে ই-কমার্সের প্রসার ঘটানোর সুযোগ এসেছে। সেবার মান ও বিশ্বাস অর্জন করে ই-কমার্সকে এগিয়ে নিতে হবে। ই-কমার্সে যাতে কোন গ্রাহক প্রতারিত না হয়, সে বিষয় নিশ্চিত করতে হবে।\nতিনি বলেন , দেশে ই-বাণিজ্য প্রসারে বাণিজ্য মন্ত্রণালয় প্রয়োজনীয় সব ধরনের সহযোগিতা দিয়ে যাচ্ছে। দেশে ই-কমার্সের প্রসার ঘটানো প্রয়োজন। চলমান পরিস্থিতিতে যারা হর্মহীন হয়েছেন, তাদের ই-কমার্সে কাজে লাগানো যেতে পারে। প্রধানমন্ত্রীর ডিজিটাল বাংলাদেশের স্বাপ্ন বাস্তবায়ন এবং কোভিড-১৯ পরিস্থিতিতে ই-কমার্সের গুরুত্ব তুলে ধরতে হবে।\nই-ক্যাবের সভাপতি শমী কায়সার এর সভাপতিত্বে অন-লাইন এ যৌথ সাংবাদিক সম্মেলনে বক্তব্য রাখেন- ই-ক্যাবের উপদেষ্টা সংসদ সদস্য নাইম রাজ্জাক, বাণিজ্য সচিব ড. মো. জাফর উদ্দীন, এফবিসিসিআই’র প্রেসিডেন্ট শেখ ফজলে ফাহিম, বাণিজ্য মন্ত্রণালয়ের অতিরিক্ত সচিব মো. ওবায়দুল আজম, বাণিজ্য মন্ত্রণালয়ের ই-বাণিজ্য করব নিজের ব্যবসা গড়ব প্রকল্পের প্রকল্প পরিচালক মো. হাফিজুর রহমান এবং ই-ক্যাবের সাধারণ সম্পাদক মোহাম্মদ আব্দুল ওয়াহেদ তমাল।\n‘ঈদে শপিংয়ের টাকা কর্মহীনদের দান করুন’\nTotal Visit : 112296\nTotal Hits : 344473\nTotal Visits: 109,397\nTotal Visitors: 44,939


করোনায় আটকে পড়া কানাডিয়ান বাংলাদেশিদের কথা\nApril 20, 2020 April 20, 2020 airinfobd\t0 Comments করোনাভাইরাস\nকানাডা থেকে বাংলাদেশে গিয়ে আটকা পড়েছেন প্রায় হাজার খানেক বাংলাদেশে। তারা প্রত্যেকেই গভীর উৎকণ্ঠার মধ্যে দিন যাপন করেছেন। দীর্ঘ তিন-চার মাস পর তাদের কেউ কেউ কানাডায় ফিরছেন। ইতোমধ্যে কাতার এয়ারলাইন্সের দুইটি চার্টার বিমান গত ১৪ এপ্রিল এবং ১৬ এপ্রিল ঢাকা থেকে নিয়ে এসেছে প্রায় পাঁচশ’ যাত্রী। এদের মধ্যে ফেরত দুইজন এবং ঢাকায় আটকে পড়া দুইজন ইত্তেফাকের কাছে নানান অভিজ্ঞতা ব্যক্ত করছেন।\nকাতার এয়ারলাইন্সের কিউ আর ৭৪৮৪ এবং কিউ আর ৭৬৩ ফ্লাইটে ফেরত আসা এম এ কাদের মিলু ফিরেই মেসি স্কয়ারে নিজ ফ্ল্যাটে কোয়ারেন্টাইনে রয়েছেন। তিনি ওয়ান ওয়ে ভাড়া দিয়েছেন চার হাজার ডলারের উপরে!\nতারপরও ঢাকাস্থ কানাডিয়ান দূতাবাসের প্রচেষ্টা এবং ভূমিকার প্রশংসা করে মিলু বলেন, আমার স্ত্রী, ছেলেমেয়ের জন্য অস্থির ছিলাম। ঢাকাতেও ছিলাম গৃহবন্দি। অথচ চলে আসার সময় লকডাউনের কারণে আশি বছর বয়স্ক মাকেও এক নজরে দেখে আসতে পারলাম না। একদিকে মা, অন্য দিকে পরিবার; ফলে দুই কূল রক্ষা করা হয়না। আর কানাডায় এসেই দীর্ঘ দিনের রাজনৈতিক সহকর্মীর বীর মুক্তিযোদ্ধা সালাম শরীফের করোনায় করুণ মৃত্যু মেনে নিতে পারছিনা। এ কেমন মৃত্যু যে, স্বজনকে শেষ বিদায় দেয়ার সামান্য সুযোগ থেকে সবাই বঞ্চিত!\nমিরপুরে আটকে পড়া লুৎফুন নেসা টার্কিশ বিমানে বাংলাদেশে বেড়াতে গিয়েছিলেন। ফেরার কথা ছিলো আরো পরে। কিন্তু বিশ্বের ভয়াবহ পরিস্থিতির কারণে কানাডা সরকারের ঘোষিত সিদ্ধান্তে তার আগেই টরন্টোতে ফিরলেন। ফিরেই বিমান বন্দর থেকে সরাসরি ক্রিসেন্ট টাউনের ফ্ল্যাটে কোয়ারেন্টাইনে ঢুকেন। পিয়ারসন বিমান বন্দর থেকে নামার সঙ্গে সঙ্গেই বিমান গাড়ির ব্যবস্থা করেছে। কারণ, যাত্রীকে রিসিভ করা নিষিদ্ধ। সবার কাছে ‘বুবু’ বলে পরিচিত লুৎফুন নেসা হুইল চেয়ারের যাত্রী হয়েও যাত্রাপথে নানান বিড়ম্বনায় পড়েন।\nতিনি তা উল্লেখ করে বলেন, ঢাকা বিমানে উঠার সময় আমাদের কিছু পরীক্ষা-নিরীক্ষা করা হয়েছে, কিন্তু তা বিধি সম্মত নয়। কারণ, একই জিনিস দিয়ে অনেক যাত্রীকে টেস্ট করা হচ্ছে। আমি প্রতিবাদ করেছি।\nআমরা কানাডা সরকারের দেয়া পাঁচ হাজার ডলার লোন নিতে এসেছি। কিন্তু এতো টাকার বদলে তাদের সার্ভিস ভালো ছিলোনা। শুধু বিমানে উঠার পর একবার নাস্তা দেয়া হয়। পরে পানির ব্যবস্থাও ছিলোনা। দোহায় টানা আট ঘণ্টার ট্রানজিটেও প্রায় সব বাথরুম বন্ধ ছিলো। ঘণ্টার পর ঘণ্টা এভাবে কি থাকা সম্ভব? ফলে এতো টেনশনের মধ্যে অনেক যাত্রী আরো অসুস্থ হয়ে পড়ছেন। প্রতিটি বিমান বন্দর একেবারে ফাঁকা মাঠ।\nতিনি মন্টিয়লে এসে দেখেন, তার জন্য টরন্টো কানেক্টেড ফ্লাইটের বুকিং নেই, হুইল চেয়ার নেই, বিমানের লোকজন নেই। পরে এয়ার কানাডার কাউন্টের গেলে তার কাছে আবার ভাড়া চাওয়া হয়। অবশেষে পিয়ারসনের আসার বুকিং মেলে।\nঅপর দিকে এখনো ঢাকায় শত শত বাংলাদেশি বংশোদ্ভূত কানাডিয়ান আটকে আছেন। তাদের মধ্যে দু’জনের সাথে ইত্তেফাকের কথা হয়েছে। তাদের একজন বিশিষ্ট শিল্পী এবং লেখক দিনু বিল্লাহ। নায়গ্রাবাসী দিনু বইমেলার টানে গত ১৮ জানুয়ারি স্ত্রীসহ বেড়াতে গিয়ে এখন চামেলিবাগে গৃহবন্দি। সৌদি এয়ারলাইন্সে ফেরার কথা ছিলো ৩১ মার্চ। তাঁরা ফেরার জন্য অস্থির।\nদিনু বলেন, এবার বইমেলায় অনন্যা থেকে আমার নতুন বই ‘মিলিত প্রাণের কলরব’ বের হলো। আর সেজন্য অনেকটা দেশে আসা। আমার ঔষধ-পত্র প্রায় ফুরিয়ে এসেছে। তাই চিন্তিত। এখন সকল বিমান বন্ধ। কবে স্বাভাবিক হবে, কেউ বলতে পারছে না। তাই কানাডিয়ান সরকারের এই প্রকল্পে ফেরার জন্য চেষ্টা করে যাচ্ছি। আমাদের মতো আটকে পড়া শিল্পী নাহিদ কবিরও দূতাবাসের মাধ্যমে ফেরার চেষ্টা করেছেন।\nদিনু বিল্লাহ’র নিকটতম আত্মীয় সাংস্কৃতিক ব্যক্তিত্ব নাসির উদ্দিন ইউসুফ জানান, যদিও এখানে বিকল্প মেডিসিন পাওয়া যায়। তবু দিনু ফেরত যাবার জন্য উদগ্রীব। সার্বিক পরিস্থিতির কারণে একটা মানসিক অস্থিরতা বিরাজ করছে।\nবাঙালি পাড়া বলে খ্যাত টরন্টোস্থ টিসড্যালের বাসিন্দা ইঞ্জিনিয়ার জাকির হোসেন। একমাত্র মেয়ে অদ্বিতির বিয়ের জন্য সপরিবারে গিয়ে ছিলেন বাংলাদেশে। এমিরেটস এয়ারলাইন্সে ফেরার কথা ছিলো ২৫ মার্চ। যথারীতি এমিরেটস বন্ধ। তারা টাকাও ফেরত দিবে কিনা বলা মুশকিল।\nজাকির অত্যন্ত ক্ষোভের সঙ্গে বলেন, জাস্টিন প্রতিদিনই বড় বড় কথা বলে কানাডার সকল নাগরিকদের নানান নিরাপত্তা, বেঁচে থাকার ‘ফ্রি’ সুযোগ-সুবিধার নিশ্চয়তা করছে। আর আমাদের মতো আটকে পড়া কানাডিয়াদের ফেরত নেয়ার জন্য লোন ঘোষণা করছে। কেন এই দ্বৈতনীতি!\nজাকির স্থায়ীভাবে চিকিৎসাধীন জীবন-যাপন করছেন।নিয়মিত একাধিক ওষুধ খেতে হয়। সেই ওষুধপত্র প্রায় শেষ। এ অবস্থায় এই সব নিয়ে গভীর উৎকণ্ঠায় অস্থির জাকির। তিনি বলেন, এখানের চিকিৎসা ব্যবস্থা আর কানাডার চিকিৎসা ব্যবস্থা এক নয়। যদি শরীর খারাপ হয়ে আরো অসুস্থ হয়ে পড়ি, তাহলে কি হবে জানিনা।\nযদিও গফরগাঁও চমৎকার মনোরম পরিবেশে গ্রামের বাড়িতে আছি। মায়ের কাছে আছি। তারপরও এখন ফেরাটা জরুরি। কারণ, আমার বাড়ির আঙ্গিনায় মসজিদ।এখানে কেউ আইন মানে না। মসজিদে নিয়মিত জামাতের নামাজ হচ্ছে। সোলাল ডিসটেন্স বলে কিচ্ছু নেই। বাজারে, মসজিদে মানুষের ভিড়। আমি করোনার ভাইরাসের ভয়ে আছি। আমি আতংকিত! আমি দ্রুত ফিরতে চাই।\nনিউজ সোর্স – ইত্তেফাক\n← আগামীকাল বিমানের বিশেষ ফ্লাইটে সিলেট ছাড়ছেন লন্ডনীরা\nবাংলাদেশে আটকে পড়া মালদ্বীপের ৭১ নাগরিক বিমান বাহিনীর সহায়তায় দেশে ফিরেছে →\nসিলেটে আটকে গেলেন ৫ হাজার প্রবাসী!


২৭ এপ্রিল ২০১৮, ০৮:৫৩\nঢাকা, ২৭ এপ্রিল (জাস্ট নিউজ) : বিএনপির চেয়ারপারসন ও সাবেক প্রধানমন্ত্রী বেগম খালেদা জিয়াকে জেলে রেখে আগামী নির্বাচন নিয়ে সরকার নীল নকশা করছে বলে মন্তব্য করেছেন দলের স্থায়ী কমিটির সদস্য আমীর খসরু মাহমুদ চৌধুরী। তিনি বলেন, তারা যে নীল-নকশা করেছে, সেই নীল- নকশার অধীনে ক্রমান্বয়ে গণতান্ত্রিক, রাজনৈতিক অধিকার, সাংবিধানিক অধিকার সংঙ্কুচিত করতে করতে এমন জায়গায় নিয়ে যাচ্ছে যে, আর কোনো প্রতিদ্বন্দ্বি ও প্রতিপক্ষ থাকবে না। উনারাই রাজত্ব করবে। সেই দিকে তারা যাচ্ছে। আর সংস্থাগুলোকে সেভাবেই কাজে লাগাচ্ছে!\nশুক্রবার দুপুরে জাতীয় প্রেসক্লাবে ‘বিএনপির চেয়ারপারসন খালেদা জিয়ার নিঃশর্ত মুক্তির দাবি’ শীর্ষক এক সভায় প্রধান অতিথির বক্তব্যে তিনি এ কথা বলেন। খালেদা জিয়া মুক্তি পরিষদ এই প্রতিবাদ সভার আয়োজন করে। সংগঠনের ভারপ্রাপ্ত সভাপতি মিজানুর রহমান চৌধুরীর সভাপতিত্বে এ সভা অনুষ্ঠিত হয়। এতে বিএনপির নির্বাহী কমিটির সদস্য আবু নাসের মুহাম্মদ রহমাতুল্লাহ প্রমুখ বক্তব্য রাখেন।\nআমীর খসরু মাহমুদ চৌধুরী বলেন, সেনাবাহিনীর অধীনে যে ৪টা নির্বাচন হয়েছে, তার কোনোটাই প্রশ্নবিদ্ধ হয়নি। সেনাবাহিনী আইনশৃঙ্খলা বাহিনীর অন্তর্ভুক্ত ছিল। আওয়ামী লীগ সেটা বাতিল করে দিয়েছে। সেনাবাহিনী সারাবিশ্বে নির্বাচন পর্যবেক্ষণ করছেন। সেনাবাহিনী বাংলাদেশের মানুষের আপদে-বিপদে সবসময় পাশে দাঁড়িয়েছে। শুধু নির্বাচন থেকে সেনা বাহিনীকে বাদ দেওয়া পিছনের উদ্দেশ্যটা কি? শুধু নির্বাচন থেকে বাদ দিতে হবে! তাছাড়া বাংলাদেশের মানুষের সুখে-দুঃখে সেনাবাহিনী থাকবে। তারা ৪টি নির্বাচনে অংশ নিয়ে সুষ্ঠু নির্বাচন জনগণকে উপহার দিয়েছে, তাহলে কেনো সেনাবাহিনীকে বাদ দিতে হবে? এ প্রশ্ন জনগণের মনেও জাগে। কারণ জনগণের যাতে কোনো জায়গা না থাকে, জায়গা শুধু আওয়ামী লীগের থাকবে।\nতিনি বলেন, নির্বাচনে কমিশন তাড়াহুড়া করেছে, যে নির্বাচনী এলাকায় মন্ত্রী-এমপিরা যেতে পারবেন কি না, সেই বিষয়ে আলোচনা হয়ে গেছে। কিন্তু এর এক সপ্তাহ আগে আমরা ইসিকে কিছু শর্ত দিয়েছি, যেগুলো এখনো আলোচনায় আসে নাই। সংঙ্কুচিত করতে স্পেসকে এমন জায়গায় নিয়ে এসেছে যে, মন্ত্রী-এমপিদের পাঠিয়ে দখল করতে হবে এবং তাদের নিয়ে নির্বাচনে করতে হবে। মন্ত্রী-এমপিরা না গেলে পাস করা যাবে না! এত খারাপ অবস্থা হলে নিজেদেরকে রাজনৈতিক দল হিসেবে আর মনে করবেন না দয়া করে। রাজনৈতিক দল হিসেবে তারা তাদের পরিচিতি হারিয়ে ফেলেছে- বলেও মন্তব্য করেন তিনি।\nআওয়ামী লীগ রাষ্ট্রীয় সংস্থা ও মন্ত্রী-এমপিদের বদৌলতে নির্বাচনে জিততে চায় বলে মন্তব্য করেন আমীর খসরু।


সরাইলে স্মৃতিসৌধ নির্মাণ করবেনঃ জেলা পরিষদের চেয়ারম্যান ঘোষণা – www.janaoo.com\nHome / অঞ্চলিক সংবাদ / সরাইলে স্মৃতিসৌধ নির্মাণ করবেনঃ জেলা পরিষদের চেয়ারম্যান ঘোষণা\nফেব্রুয়ারী 6, 2020\tঅঞ্চলিক সংবাদ 129 Views\nব্রাহ্মানবাড়িয়া থেকে নিতাই চন্দ্র ভৌমিক: সরাইলে একটি স্মৃতিসৌধ নির্মাণ ও প্রস্তাবিত ষ্টেডিয়ামের (শেখ রাসেল ষ্টেডিয়াম) মাঠকে আধুনিকায়ন করার ঘোষণা দিয়েছেন জেলা পরিষদের চেয়ারম্যান মো. শফিকুল ইসলাম এমএসসি। গতকাল সোমবার সকালে তিনি সরাইলের বিভিন্ন উন্নয়ন কর্মকান্ড পরিদর্শনে এসে এ ঘোষণা দেন। নব নির্মিত মুক্তিযোদ্ধা কমপ্লেক্স ভবনের সামনে স্থানীয় মুক্তিযোদ্ধাদের সাথে মতবিনিময় করেন। সেই সাথে জেলা পরিষদ ডাক বাংলোর কক্ষ গুলি স্বচোক্ষে দেখেন।\nপরে বাংলোর বিভিন্ন সমস্যার দ্রুত সমাধান, শয়ন কক্ষের উন্নয়ন ও আসবাবপত্র বৃদ্ধির জন্য সংশ্লিষ্ট কর্মকর্তাদের নির্দেশ দিয়েছেন। এ সময় চেয়ারম্যানের সাথে ছিলেন জেলা পরিষদের প্রধান নির্বাহী কর্মকর্তা মো. আমিনুল ইসলাম, জেলা পরিষদের সদস্য মো. পায়েল হোসেন মৃধা, সরাইল মহিলা কলেজের অধ্যক্ষ মোহাম্মদ বদর উদ্দিন, সরাইল সদর ইউপি চেয়ারম্যান আব্দুল জব্বার, যুবলীগের সাবেক আহবায়ক মো. মাহফুজ আলী, সরাইল প্রেসক্লাবের সাধারণ সম্পাদক মোহাম্মদ মাহবুব খান, স্বেচ্ছাসেবক লীগের সাবেক সভাপতি মো. ইকবাল হোসেন ও জেলা পরিষদের অন্যান্য কর্মকর্ত। স্বাধীনতার পর ৫০তম বছর অতিক্রান্ত হচ্ছে। অথচ সরাইল উপজেলা চত্বরে এখনো গড়ে ওঠেনি একটি স্মৃতিসৌধ।\nবিষয়টি ভাবিয়ে তুলে জেলা পরিষদের চেয়ারম্যানকে। তাই তিনি দ্রুততম সময়ের মধ্যে সরাইলে একটি আধুনিক ডিজাইনের স্মৃতিসৌধ নির্মাণের প্রয়োজনীয় ব্যবস্থা গ্রহনের নির্দেশ দিয়েছেন সংশ্লিষ্টদের। চেয়ারম্যান ও প্রধান নির্বাহী জেলা পরিষদের উন্নয়ন কর্মকান্ড দ্বারা সরাইলের রুপ পরিবর্তনের আশ্বাস দিয়েছেন।\nAshuganj bangla bangla news bangladesh bd brahmanbaria current news recent news সরাইলে স্মৃতিসৌধ নির্মাণ করবেনঃ জেলা পরিষদের চেয়ারম্যান ঘোষণা\t2020-02-06\nPrevious যে ৫ টি কাজের মাধ্যমে আপনিও এখন থেকে অনলাইনে আয় করতে পারবেন!\nNext বান্দরবান ডিসির পত্র জালিয়াতি মামলায় মাদরাসা সুপার সৈয়দ হোসাইন কারাগারে..\nভারতকে হটিয়ে ওয়ানডেতে শীর্ষে ইংল্যান্ড


ভারতকে পরমানুর হুমকি দেখানো পাকিস্তানের রেলমন্ত্রী শেখ রশিদ নিজের দেশেই হলেন ব্যান! | My India News\nHome/বাংলা/আন্তর্জাতিক/ভারতকে পরমানুর হুমকি দেখানো পাকিস্তানের রেলমন্ত্রী শেখ রশিদ নিজের দেশেই হলেন ব্যান!\nভারতকে পরমানুর হুমকি দেখানো পাকিস্তানের রেলমন্ত্রী শেখ রশিদ নিজের দেশেই হলেন ব্যান!\nকাশ্মির সম্পর্কে ভারতের সিদ্ধান্তের কারণে ক্ষেপে থাকা পাকিস্তান থেকে রোজই নিত্যনতুন বয়ান আসে এবং তাদের অদ্ভুত আচরণের কথাও জানতে পারা যায়। এই ধারাবাহিকতায় শেখ রশিদ খুব বেশি পিছিয়ে নেই। সম্প্রতি তিনি ভারতে পারমাণবিক হামলার হুমকি দিয়েছেন। তবে এর জন্য তাকে লন্ডনে খোঁচা দেওয়া হয়েছিল এবং তার দিকে ডিম নিক্ষেপ করা হয়েছিল। বিতর্কিত বক্তব্যের জন্য সর্বদা খবরে থাকা শেখ রশিদ আওয়ামী মুসলিম লীগের প্রধান। ক্ষুব্ধ পাকিস্তানি রেলমন্ত্রী বলেছেন, ভারতীয় নেতারা আমার মৃত্যু চান। ভারতকে পারমাণবিক হামলার হুমকি দিয়েছিল ইমরান। এদিকে, ইমরানের মন্ত্রী লন্ডনে মার খেয়েছেন ও ডিম নিক্ষেপও করা হয়েছিল।


বাড়ি > পণ্য > চ্যানেলের জন্য ভূগর্ভস্থ শক্তি তারের\n(মোট 24 চ্যানেলের জন্য ভূগর্ভস্থ শক্তি তারের জন্য পণ্য)\nHuayuan Gaoke Cable Co.,Ltd. চীন মধ্যে চ্যানেলের জন্য ভূগর্ভস্থ শক্তি তারের নেতৃস্থানীয় ব্রান্ডের এক। এটা চ্যানেলের জন্য ভূগর্ভস্থ শক্তি তারের উত্পাদন উত্পাদন বিশেষজ্ঞ কারখানা এবং সরবরাহকারী। একটি সস্তা পাইকারি মূল্য উচ্চ মানের চ্যানেলের জন্য ভূগর্ভস্থ শক্তি তারের অফার।\nচ্যানেলের জন্য ভূগর্ভস্থ শক্তি তারের চীন থেকে পাইকারি, সস্তা কারখানা দামে চীন নেতৃস্থানীয় নির্মাতারা থেকে সরাসরি কিনুন। চ্যানেলের জন্য ভূগর্ভস্থ শক্তি তারের উপর পাইকারি Huayuan Gaoke Cable Co.,Ltd. পণ্য খুঁজুন এবং বিশ্বস্ত চীনা চ্যানেলের জন্য ভূগর্ভস্থ শক্তি তারের পাইকারি এবং সরবরাহকারী থেকে সরাসরি উচ্চ মানের চ্যানেলের জন্য ভূগর্ভস্থ শক্তি তারের পেতে। আপনার কিনতে প্রয়োজনীয়তা পাঠান এবং তাত্ক্ষণিক প্রতিক্রিয়া পান।